Nyankopɔn Mmara—Asɛnni Nhyehyɛe a Ɛyɛ Pɛ na Ɔdɔ Wom | Bɛn\n‘Yehowa Mmara Yɛ Pɛ’\n1, 2. Dɛn nti na nnipa pii mmu mmara, nanso yebetumi ate nka dɛn wɔ Onyankopɔn mmara ho?\n“MMARA yɛ amoa donkudonku, . . . ɛmene biribiara.” Saa asɛm no puee nhoma bi a wotintimii wɔ afe 1712 mu tɔnn mu. Nhoma no kyerɛwfo kasa tiaa mmara kwan so nhyehyɛe a ɛtɔ mmere bi a ɛma asɛm bi tumi di mfirihyia pii wɔ asɛnnibea, na ɛma nkurɔfo a wɔpɛ sɛ wodi wɔn asɛm ma wɔn bɔ ka buruburoo no. Wɔ nsase pii so no, mmara ne asɛnni nhyehyɛe yɛ hwanyann ma ntɛnkyea, menasepɔw, ne nsɛm a ɛbɔ abira abu so araa ma mmara abɛyɛ ade a wobu no animtiaa koraa.\n2 Nea ɛne no bɔ abira no, susuw nsɛm yi a wɔkyerɛw no bɛyɛ mfirihyia 2,700 a atwam ni no ho hwɛ: “Medɔ wo mmara dɛn ara!” (Dwom 119:97) Dɛn nti na odwontofo no nyaa nkate a emu yɛ den saa? Efisɛ mmara a ɔkamfoe no nyɛ wiase nniso bi de, na mmom Yehowa Nyankopɔn. Bere a woresua Yehowa mmara no, ebia wobɛte nka kɛse sɛ odwontofo no. Adesua a ɛte saa no bɛma woahu nea ɛwɔ ɔtemmufo a ɔsen biara wɔ amansan yi mu no adwene mu.\nMmarahyɛfo Pumpuni No\n3, 4. Akwan bɛn so na Yehowa ada no adi sɛ ɔyɛ Mmarahyɛfo?\n3 Bible ka kyerɛ yɛn sɛ: “Obiako ne mmarahyɛfo ne temmufo.” (Yakobo 4:12) Nokwarem no, Yehowa nkutoo ne Mmarahyɛfo nokwafo. Ne “wim mmara” na ɛkyerɛ ɔsoro abɔde a ekyinkyin no kwan. (Hiob 38:33, The New Jerusalem Bible) Onyankopɔn mmara na ɛkyerɛ Yehowa abɔfo kronkron ɔpepem pii no kwan, efisɛ wahyehyɛ wɔn ma wɔn mu biara wɔ ne dibea, na wɔsom wɔ Yehowa akwankyerɛ ase sɛ n’asomfo.—Dwom 104:4; Hebrifo 1:7, 14.\n4 Yehowa ama adesamma nso mmara. Yɛn mu biara wɔ ahonim, ade a ɛda Yehowa atɛntrenee adi. Sɛ́ mmara bi a ɛwɔ yɛn mu no, ahonim betumi aboa yɛn ma yɛahu nea ɛteɛ ne nea ɛnteɛ. (Romafo 2:14) Ná yɛn awofo a wodi kan no wɔ ahonim a ɛyɛ pɛ, enti na wonhia mmara pii. (Genesis 2:15-17) Nanso, onipa a ɔnyɛ pɛ hia mmara pii a ɛbɛkyerɛ no kwan ma wayɛ Onyankopɔn apɛde. Yehowa Nyankopɔn maa tete agyanom te sɛ Noa, Abraham, ne Yakob mmara, na wɔn nso de saa mmara yi maa wɔn mmusua. (Genesis 6:22; 9:3-6; 18:19; 26:4, 5) Yehowa ankasa bɛyɛɛ Mmarahyɛfo a ne so bi nni hɔ bere a ɔnam Mose so ne Israel man no yɛɛ Mmara apam no. Mmara apam yi ma yenya Yehowa atɛntrenee mu nhumu kɛse.\nMose Mmara No—Emu Nsɛm\n5. So na Mose Mmara no yɛ mmara a emu nsɛm dɔɔso na ɛso di yɛ den, na dɛn nti na wubua saa?\n5 Ɛte sɛ nea nnipa pii susuw sɛ Mose Mmara no yɛ mmara a ɛdɔɔso na ɛyɛ hwanyann. Adwene a ɛte saa nyɛ nokware koraa. Mmara bɛboro 600 na ɛwɔ mmara nhoma no nyinaa mu. Ɛbɛyɛ sɛ nea ɛdɔɔso, nanso susuw ho hwɛ: Eduu afeha a ɛto so 20 no awiei no, na United States mmara ahyɛ nhoma ahorow a ekura nkratafa 150,000 ma. Mfirihyia abien biara wɔde mmara foforo bɛyɛ 600 ka ho! Enti ɛdefa mmara no dodow ho no, nnipa mmara ma Mose Mmara no yɛ ketewa koraa. Nanso, Onyankopɔn Mmara kyerɛɛ Israelfo no kwan wɔ asetra afã bi a ɛnnɛyi mmara nsusuw ho mpo mu. Susuw emu nsɛm ho hwɛ.\n6, 7. (a) Ɔkwan bɛn so na ɛsono Mose Mmara no ne mmara apam foforo biara, na Mmara no mu kɛse ne nea ɛwɔ he? (b) Ɔkwan bɛn so na na Israelfo no betumi ada no adi sɛ wogye Yehowa tumidi tom?\n6 Mmara no kamfoo Yehowa tumidi kyerɛe. Enti, sɛ wɔyɛ ntotoho a, Mose Mmara no sen mmara foforo biara. Mmara no mu nea ɛsen biara ne eyi: “Israel, tie, [Yehowa, NW] yɛn Nyankopɔn ne [Yehowa, NW] koro. Na fa wo koma nyinaa ne wo kra nyinaa ne w’ahoɔden nyinaa dɔ [Yehowa, NW] wo Nyankopɔn.” Ɔkwan bɛn so na na Onyankopɔn nkurɔfo bɛdɔ no? Ná wɔbɛsom no, abrɛ wɔn ho ase ahyɛ ne tumidi ase.—Deuteronomium 6:4, 5; 11:13.\n7 Israelni biara nam ne ho ase a ɔbrɛ hyɛɛ wɔn a wɔmaa wɔn tumi no ase so na egyee Yehowa tumidi toom. Ná awofo, mmapɔmma, atemmufo, asɔfo, ne bere bi akyi no, ɔhene no, nyinaa gyina hɔ ma Onyankopɔn tumidi. Yehowa buu atua biara a wɔtew tiaa wɔn a wodi tumi no sɛ atua a wɔtew tiaa ɔno ankasa. Nanso, sɛ wɔn a wodi tumi no ne Yehowa nkurɔfo no di nsɛm wɔ ɔkwan a ɛmfata anaa ahantan so a, na ne bo fuw wɔn. (Exodus 20:12; 22:28; Deuteronomium 1:16, 17; 17:8-20; 19:16, 17) Enti na afanu no nyinaa wɔ asɛyɛde sɛ wɔma Onyankopɔn tumidi so.\n8. Ɔkwan bɛn so na Mmara no daa Yehowa kronkronyɛ gyinapɛn adi?\n8 Mmara no daa Yehowa gyinapɛn kronkron no adi. Nsɛmfua “kronkron” ne “kronkronyɛ” pue bɛboro mpɛn 280 wɔ Mose Mmara no mu. Mmara no boaa Onyankopɔn nkurɔfo ma wohuu ade a ɛho tew ne nea ɛho ntew, bobɔɔ nneɛma ahorow bɛboro 70 a ebetumi ama Israelni bi ho agu fĩ din. Saa mmara yi kaa honam fam ahotew, adidi, ne nwura a wɔtow gu mpo ho asɛm. Mmara a ɛtete saa no ma wonyaa apɔwmuden a ɛyɛ nwonwa. * Nanso, na ekura atirimpɔw a ɛkorɔn—sɛ ɛbɛma nkurɔfo no anya Yehowa anim dom, na ama wɔatwe wɔn ho afi nneyɛe bɔne a aman a atwa wɔn ho ahyia a wɔn bra asɛe yɛe no ho. Susuw nhwɛso bi ho hwɛ.\n9, 10. Nna mu nkitahodi ne abawo ho mmara bɛn na na ɛwɔ Mmara apam no mu, na mfaso bɛn na na ɛwɔ mmara a ɛtete saa no so?\n9 Mmara apam no mu ahyɛde ahorow kae sɛ nna mu nkitahodi ne abawo—wɔ awarefo mu mpo—maa wɔn ho guu fĩ kosii bere bi. (Leviticus 12:2-4; 15:16-18) Ahyɛde a ɛtete saa no ammu Onyankopɔn akyɛde ahorow a ɛho tew yi animtiaa. (Genesis 1:28; 2:18-25) Mmom no, saa mmara no maa Yehowa kronkronyɛ so, na ɛmaa n’asomfo ho tewee. Ɛsɛ sɛ yɛhyɛ no nsow sɛ aman a na atwa Israel ho ahyia no de ɔbarima ne ɔbea nna ne abawo ho amanne frafraa wɔn som mu. Ná mmarima ne mmea tuutuusi wɔ Kanaanfo som mu. Animguasede a enye koraa fii mu bae na ɛtrɛwee. Nea ɛne no bɔ abira no, Mmara no ma woyii nna ho nsɛm fii Yehowa som mu koraa. * Mfaso afoforo nso fii mu bae.\n10 Saa mmara no kyerɛkyerɛɛ nokware a ɛho hia. * Nokwarem no, ɔkwan bɛn na Adam bɔne no nam so fi awo ntoatoaso biako so ka nea edi so no? So ɛnnam nna mu nkitahodi ne abawo so? (Romafo 5:12) Yiw, Onyankopɔn Mmara no kaee ne nkurɔfo no sɛ bɔne yɛ ade a ɛwɔ hɔ bere nyinaa. Nokwarem no, wɔwoo yɛn nyinaa wɔ bɔne mu. (Dwom 51:5) Yehia bɔne fafiri ne ogye sɛnea ɛbɛyɛ a yebetumi abɛn yɛn Nyankopɔn a ɔyɛ kronkron no.\n11, 12. (a) Atɛntrenee ho nnyinasosɛm a ɛho hia bɛn na Mmara no kamfo kyerɛe? (b) Nneɛma a na ɛremma wommu atɛnkyea bɛn na na ɛwɔ Mmara no mu?\n11 Mmara no daa Yehowa atɛntrenee a ɛyɛ pɛ no adi. Mose Mmara no kamfoo nnyinasosɛm a ɛne sɛ wɔbɛma biribiara ayɛ pɛ, anaasɛ akari pɛ wɔ atemmu mu no kyerɛe. Enti, Mmara no kae sɛ: “Ɔkra nsi ɔkra ananmu, aniwa nsi aniwa ananmu, ɛse nsi ɛse ananmu, nsa nsi nsa ananmu, ɛnan nsi ɛnan ananmu.” (Deuteronomium 19:21) Ɛnde, sɛ obi di nsɛmmɔne a na ɛsɛ sɛ asotwe a wɔde ma no no fata nsɛmmɔne a odii no. Ná Onyankopɔn atɛntrenee yi wɔ Mmara no mu, na ɛde besi nnɛ no, ɛno ho hia na ama yɛate Kristo Yesu agyede afɔre no ase, sɛnea Ti 14 bɛda no adi no.—1 Timoteo 2:5, 6.\n12 Ná nneɛma a ɛremma wommu ntɛnkyea nso wɔ Mmara no mu. Sɛ nhwɛso no, anyɛ yiye koraa no, na egye adansefo baanu na ama sobo bi ayɛ nea edi mũ. Ná ntanhunu a obi ka ho asotwe mu yɛ den. (Deuteronomium 19:15, 18, 19) Wɔbaraa ɔporɔw ne adanmude nso denneennen. (Exodus 23:8; Deuteronomium 27:25) Wɔ Onyankopɔn nkurɔfo aguadi mu mpo no, na ɛsɛ sɛ wokura Yehowa atɛntrenee ho gyinapɛn a ɛkorɔn no mu. (Leviticus 19:35, 36; Deuteronomium 23:19, 20) Mmara apam a na ɛkorɔn na ɛteɛ no yɛɛ nhyira maa Israel!\nMmara a Esii Mmɔborohunu ne Atɛntrenee So Dua\n13, 14. Ɔkwan bɛn so na Mmara no hyɛɛ atɛntrenee a na wobebu ɔkorɔmfo ne nea owiaa n’ade no ho nkuran?\n13 So na Mose Mmara no yɛ mmara katee a na ɛnna mmɔborohunu adi? Ɛnte saa koraa! Wɔde honhom kaa Ɔhene Dawid ma ɔkyerɛwee sɛ: “[Yehowa, NW] mmara yɛ pɛ.” (Dwom 19:7) Sɛnea na onim no yiye no, Mmara no hyɛɛ mmɔborohunu ne atɛntrenee ho nkuran. Ɛyɛɛ dɛn na ɛyɛɛ saa.\n14 Wɔ nsase bi so nnɛ no, ɛte sɛ nea mmara no hu nsɛmmɔnedifo mmɔbɔ, na edi boa wɔn sen nkurɔfo a wodi wɔn nsɛmmɔne no. Sɛ nhwɛso no, wotumi de akorɔmfo gu afiase. Bere a ebetumi aba sɛ nkurɔfo a wowiaa wɔn no nsa nkaa wɔn nneɛma no, ɛsɛ sɛ wotua tow ma wɔde hwɛ nsɛmmɔnedifo a wɔte saa no ma wɔn baabi da ne biribi di. Wɔ tete Israel no, na afiase nni hɔ sɛnea ɛwɔ hɔ nnɛ no. Ná anohyeto a emu yɛ den wɔ asotwe horow a emu yɛ den a wɔde ma ho. (Deuteronomium 25:1-3) Na ɛsɛ sɛ owifo de dekode a owiae no hyɛ onii a owiaa n’ade no ananmu. Afei nso, na ɛsɛ sɛ owifo no tua ka foforo. Ahe? Egu ahorow. Ɛda adi sɛ, wɔmaa atemmufo no nneɛma bi a wobegyina so, biribi te sɛ ɔbɔnefo no ahonu. Ɛno na ɛkyerɛkyerɛ nea enti a mpatade a na wɔhwehwɛ sɛ owifo de ma sɛnea Leviticus 6:1-7 kyerɛ no sua koraa sen nea wɔakyerɛ wɔ Exodus 22:7 no.\n15. Ɔkwan bɛn so na Mmara no hwɛ ma wɔdaa mmɔborohunu ne atɛntrenee adi wɔ obi a wanhyɛ da na okum obi asɛm no mu?\n15 Mmara no fi mmɔborohunu mu gye toom sɛ ɛnyɛ bɔne nyinaa na wɔhyɛ da yɛ. Sɛ nhwɛso no, sɛ onipa bi anhyɛ da na okum obi, na ɔyɛ ade a ɛfata denam guan a obeguan akɔ guankɔbea nkurow a na apete Israel no biako mu a, na ɛnsɛ sɛ ɔde ɔkra si ɔkra ananmu. Sɛ atemmufo a wɔwɔ kurow no mu hwehwɛ n’asɛm no mu wie a, na ɛsɛ sɛ ɔtra kurow no mu kosi sɛ ɔsɔfopanyin no bewu. Ɛno akyi no, na obetumi atra baabiara a ɔpɛ. Enti onyaa Onyankopɔn mmɔborohunu so mfaso. Bere koro no ara, mmara yi sii sɛnea nnipa nkwa som bo kɛse no so dua.—Numeri 15:30, 31; 35:12-25.\n16. Ɔkwan bɛn so na Mmara no bɔɔ hokwan ahorow bi a ankorankoro wɔ ho ban?\n16 Mmara no bɔɔ hokwan a ankorankoro wɔ ho ban. Susuw sɛnea ɛbɔɔ wɔn a na wɔde ka ho ban no ho hwɛ. Mmara no kae sɛ ɛnsɛ sɛ wɔhyɛn nea ɔde ka no fie kogye ade a ɔde sii awowa no. Mmom no, ɛsɛ sɛ nea wɔde no ka no gyina abɔnten na ɔma nea ɔde ka no de awowaside no brɛ no. Saayɛ so no, wɔnhyɛn onipa no fie ɔhyɛ so. Sɛ nea wɔde no ka no gye nea ɔde ka no ntama sɛ awowaside a, na ɛsɛ sɛ ɔsan de kɔma no bere a ade asa no, efisɛ ɛda adi sɛ nea ɔde ka no behia de akata ne ho anadwo.—Deuteronomium 24:10-14.\n17, 18. Ɛdefa akodi ho no, ɔkwan bɛn so na na Israelfo no yɛ soronko wɔ aman foforo ho, na dɛn ntia?\n17 Wɔ Mmara no ase no, na mmara wɔ akodi mpo ho. Na ɛnsɛ sɛ tumi anaa nkonim kɛkɛ a Onyankopɔn nkurɔfo bedi nti na wɔkɔ ko, mmom na ɛsɛ sɛ wodi dwuma sɛ Onyankopɔn adwumayɛfo wɔ ‘Yehowa Akodi’ mu. (Numeri 21:14) Mpɛn pii no, na ɛsɛ sɛ Israelfo no di kan kyerɛ nkurɔfo no nea ɛsɛ sɛ wɔyɛ na wɔnam so de wɔn ho ahyɛ Israelfo no ase. Sɛ kurow bi mufo ampene so a, ɛnde na Israel betumi aka wɔn ahyem—nanso na ɛsɛ sɛ wɔyɛ no sɛnea Onyankopɔn mmara kyerɛ. Esiane sɛ na Israelfo asraafo kuw mu mmarima nte sɛ asraafo a wɔadi ako wɔ abakɔsɛm nyinaa mu no nti, na wɔmma wɔn kuw no kwan sɛ wɔnto mmea mmonnaa anaasɛ wonkunkum nkurɔfo sɛnea ɛnsɛ. Na ɛnsɛ sɛ wɔsɛe nneɛma a ɛwɔ atrae hɔ mpo, na na ɛnsɛ sɛ wotwitwa wɔn atamfo no nnua a ɛsow aba gu. * Ná asraafo foforo nni anohyeto ahorow biara a ɛte saa.—Deuteronomium 20:10-15, 19, 20; 21:10-13.\n18 Sɛ wote sɛ wɔtete mmofra sɛ asraafo wɔ aman bi mu a, so ɛyɛ wo ahodwiriw? Tete Israel no, wɔamfa ɔbarima biara a onnya nnii mfirihyia 20 ankɔ sraadi. (Numeri 1:2, 3) Sɛ ɔbarima a wanyin mpo yɛ ahufo a, na woyi no fi mu. Ná woyi ɔbarima a waware foforo fi mu afe biako sɛnea ɛbɛyɛ a ansa na ɔde ne ho bɛhyɛ adwuma a ɛyɛ hu saa mu no na ebia wɔawo nea obedi n’ade. Mmara no kyerɛkyerɛɛ mu sɛ, wɔyɛɛ no saa sɛnea ɛbɛyɛ a okunu aberante no betumi ama ne yere foforo no ‘ani agye.’—Deuteronomium 20:5, 6, 8; 24:5.\n19. Nsiesiei bɛn na na ɛwɔ Mmara no mu a na ɛbɔ mmea, mmofra, mmusua, akunafo, ne nyisaa ho ban?\n19 Mmara no bɔɔ mmea, mmofra, ne mmusua ho ban nso, na edii wɔn ahiade ho dwuma. Ɛhyɛɛ awofo sɛ wonsusuw wɔn mma ho bere nyinaa, na wɔmfa honhom fam nneɛma nkyerɛkyerɛ wɔn. (Deuteronomium 6:6, 7) Ɛbaraa mogyafra nyinaa, na wɔde owu twee wɔn a wɔyɛɛ saa no aso. (Leviticus, ti 18) Ɛbaraa awaresɛe a ɛtaa paapae mmusua mu na ɛsɛe wɔn ahobammɔ ne wɔn anuonyam no nso. Mmara no dii akunafo ne nyisaa ahiade ho dwuma, na ɛkekaa nsɛm a emu yɛ den de baraa basabasa a na wɔbɛyɛ wɔn no.—Exodus 20:14; 22:22-24.\n20, 21. (a) Dɛn nti na Mose Mmara no maa aware dodow ho kwan wɔ Israelfo mu? (b) Ɛdefa awaregyae ho no, dɛn nti na na Mmara no yɛ soronko wɔ gyinapɛn a Yesu san de sii hɔ akyiri yi no ho?\n20 Nanso, wɔ eyi ho no, ebia ebinom bebisa sɛ, ‘Dɛn nti na Mmara no maa aware dodow ho kwan?’ (Deuteronomium 21:15-17) Ɛsɛ sɛ yegyina tebea horow a na ɛwɔ hɔ so na esusuw mmara a ɛtete saa no ho. Wɔn a wogyina nnɛyi nsɛm tebea ne amammerɛ so bu Mose Mmara no ho atɛn no rente ase. (Mmebusɛm 18:13) Yehowa gyinapɛn a ɔde sii hɔ wɔ Eden no maa aware yɛɛ abusuabɔ a ɛsɛ sɛ ɛtra hɔ daa wɔ okunu ne ɔyere ntam. (Genesis 2:18, 20-24) Nanso, eduu bere a Yehowa de Mmara no maa Israel no, na nneyɛe te sɛ aware dodow agye ntini mfirihyia ɔhaha pii. Ná Yehowa nim yiye sɛ ne ‘man a wɔn kɔn asen’ no bebu ahyɛde atitiriw te sɛ nea ɛbara abosonsom no mpo so mpɛn pii. (Exodus 32:10) Ɛnde, na nyansa wom sɛ wansan anyɛ wɔn aware ho nsɛm nyinaa ho nhyehyɛe foforo saa bere no. Nanso, kae sɛ, ɛnyɛ Yehowa na ɔhyehyɛɛ aware dodow. Nanso, ɔnam Mose Mmara no so siesiee aware dodow ho nsɛm wɔ ne nkurɔfo mu, na wɔde siw nneyɛe bɔne a na ɛkɔ so wɔ mu no ano.\n21 Saa ara na Mose Mmara no maa ɔbarima kwan ma otumi gyaee ne yere aware wɔ nneɛma pii a na anibere wom ho. (Deuteronomium 24:1-4) Yesu kaa hokwan yi a Onyankopɔn de maa Yudafo no ho asɛm sɛ ‘wɔn komaden nti.’ Nanso, na hokwan a ɛte saa no yɛ bere tiaa mu de. Yesu san de aware ho mfitiase gyinapɛn no sii hɔ maa n’akyidifo.—Mateo 19:8.\nMmara no Hyɛɛ Ɔdɔ Ho Nkuran\n22. Akwan bɛn so na Mose Mmara no hyɛɛ ɔdɔ ho nkuran, na wɔdaa no adi kyerɛɛ henanom?\n22 Wubetumi ahu nnɛyi mmara kwan so nhyehyɛe bi a ɛhyɛ ɔdɔ ho nkuran? Mose Mmara no hyɛɛ ɔdɔ ho nkuran sen biribi foforo biara. Wɔ Deuteronomium nhoma no mu nkutoo no, asɛmfua a egyina hɔ ma “ɔdɔ” no pue bɛboro mpɛn 20. Ná “dɔ wo yɔnko sɛ wo ho” ne Mmara no nyinaa mu kɛse a ɛto so abien. (Leviticus 19:18; Mateo 22:37-40) Ná ɛnsɛ sɛ Onyankopɔn nkurɔfo no da ɔdɔ a ɛte saa adi kyerɛ wɔn ho wɔn ho nko, na mmom ahɔho a wɔabɛtra wɔn mu nso, na wɔkaee Israelfo no sɛ na wɔn nso ayɛ ahɔho bere bi. Ná ɛsɛ sɛ wɔda ɔdɔ adi kyerɛ ahiafo ne amanehunufo, na wɔboa wɔn honam fam, na na ɛnsɛ sɛ wosisi wɔn esiane sɛ wɔn asɛm yɛ mmɔbɔ nti. Wɔka kyerɛɛ wɔn mpo sɛ wɔne mmoa a wɔsoa nneɛma nni no ayamye ne tema mu.—Exodus 23:6; Leviticus 19:14, 33, 34; Deuteronomium 22:4, 10; 24:17, 18.\n23. Dɛn na wɔkanyan Dwom 119 no kyerɛwfo ma ɔyɛe, na dɛn na yebetumi asi yɛn bo ayɛ?\n23 Ɔman foforo bɛn na wɔama wɔn mmara a ɛte saa? Ɛnyɛ nwonwa sɛ odwontofo no kyerɛwee sɛ: “Medɔ wo mmara dɛn ara!” Nanso, na ne dɔ no mfi nkate mu ara kwa. Ɛkaa no ma ɔyɛɛ ade, efisɛ ɔbɔɔ mmɔden dii saa mmara no so na ɔde bɔɔ ne bra. Afei, ɔtoaa so sɛ: “Ɛne m’adwene daa adesae.” (Dwom 119:11, 97) Yiw, ogyee bere suaa Yehowa mmara no daa. Akyinnye biara nni ho sɛ bere a ɔyɛɛ saa no, ɔdɔ a ɔwɔ ma mmara no yɛɛ kɛse. Bere koro no ara, ɔdɔ a ɔwɔ ma Mmarahyɛfo no, Yehowa Nyankopɔn, no nso yɛɛ kɛse. Bere a wokɔ so sua Onyankopɔn mmara no, ɛmmra sɛ wo nso wobɛbɛn Yehowa, Mmarahyɛfo Kɛse ne Onyankopɔn a obu atɛntrenee no bere nyinaa.\n^ nky. 8 Sɛ nhwɛso no, mmara a ɛhwehwɛ sɛ wɔkata tiafi so, ayarefo a woyi wɔn kogu baabi, ne obiara a ɔka funu a na ɛsɛ sɛ oguare no yɛ mmara a mfirihyia ɔhaha pii twaam ansa na amanaman no hu.—Leviticus 13:4-8; Numeri 19:11-13, 17-19; Deuteronomium 23:13, 14.\n^ nky. 9 Bere a adan a na mmarima ne mmea nya nna mu kyɛfa wom wɔ Kanaanfo asɔrefie no, Mose Mmara no kae sɛ wɔn a na wɔn ho agu fĩ ntumi nhyɛn asɔrefie no mu mpo. Esiane sɛ nna mu nkitahodi maa nkurɔfo ho guu fĩ bere bi nti, na obiara ntumi mfa ɔbarima ne ɔbea nna mmɛka Yehowa som ho wɔ ne fie mma ɛnyɛ nea ɛfata wɔ mmara kwan so.\n^ nky. 10 Ná Mmara no atirimpɔw titiriw ne sɛ wɔde bɛkyerɛkyerɛ. Nokwarem no, Encyclopaedia Judaica ka sɛ Hebri asɛmfua a egyina hɔ ma “mmara,” toh·rahʹ, no kyerɛ “nkyerɛkyerɛ.”\n^ nky. 17 Mmara no bisae pefee sɛ: “So afuw mu dua yɛ onipa na woatua no?” (Deuteronomium 20:19) Philo, Yudani nhomanimfo bi a ɔtraa ase wɔ afeha a edi kan no mu no twee adwene sii mmara yi so, kyerɛkyerɛɛ mu sɛ Onyankopɔn susuw sɛ “ɛmfata sɛ wɔdan nnipa ho abufuw kɔ nneɛma a ɛnyɛɛ bɔne biara so.”\nLeviticus 19:9, 10; Deuteronomium 24:19 Wote nka dɛn wɔ Onyankopɔn a ɔyɛɛ mmara a ɛtete saa no ho?\nDwom 19:7-14 Dawid tee nka dɛn wɔ ‘Yehowa mmara’ ho, na ɔkwan bɛn so na ɛsɛ sɛ Onyankopɔn mmara som bo ma yɛn?\nMika 6:6-8 Ɔkwan bɛn so na asɛm yi boa yɛn ma yehu sɛ yentumi mmu Yehowa mmara sɛ adesoa mma ɛnyɛ yiye?\nMateo 23:23-39 Ɔkwan bɛn so na Farisifo no daa no adi sɛ na wɔnte Mmara no ase, na ɔkwan bɛn so na eyi yɛ kɔkɔbɔ nhwɛso ma yɛn?


ኢያሱ 20 NASV – Yosua 20 AKCB | Biblica\nኢያሱ 20 NASV – Yosua 20 AKCB\n1Awurade ka kyerɛɛ Yosua se, 2“Afei, ka kyerɛ Israelfo no na wonyiyi guankɔbea nkuropɔn no sɛnea mehyɛɛ Mose no. 3Obiara a wanhyɛ da na obekum obi no tumi guan kɔ nkuropɔn yi bi so, kɔbɔ ne ho aguaa, sɛnea owufo no abusuafo no rentumi ntɔ okum no so were. 4Sɛ onipa a wanhyɛ da na okum obi no du kuropɔn no bi so a, onkohu kuropɔn no mu mpanyimfo wɔ kuropɔn no pon ano na ɔnkyerɛ wɔn nea esii. Ɛsɛ sɛ wɔma ho kwan ma owura kuropɔn no mu, na wɔne no tena. 5Sɛ owufo no abusuafo ba sɛ wɔrebɛtɔ okum no so were a, ɛnsɛ sɛ mpanyimfo no yi okumfo no ma, efisɛ ɛyɛ esiane. 6Nanso ɛsɛ sɛ okumfo no tena kuropɔn no mu na ɔmanfo di nʼasɛm bu no bem. Na ɛsɛ sɛ owudifo no kɔ so tena kurow no mu, efisɛ owu no yɛ asiane. Ɔbɛtena hɔ akosi sɛ ɔsɔfopanyin a ɔwɔ hɔ saa bere no a asɛm no sii no bewu. Ɛno akyi, okumfo no wɔ ho kwan sɛ ɔsan kɔ ne kurom.”\n7Nkuropɔn a edidi so yi na woyiyi yɛɛ hɔ guankɔbea nkuropɔn: Kedes a ɛwɔ Galilea wɔ Naftali bepɔw asase so, Sekem a ɛwɔ Efraim bepɔw asase so, Kiriat-Arba a wɔfrɛ no Hebron a ɛwɔ Yuda bepɔw asase so. 8Na Asubɔnten Yordan apuei fam nso a etwa mu fi Yeriko no, saa nkuropɔn a edidi so yi na woyiyii sɛ guankɔbea nkuropɔn: Beser a ɛwɔ sare pradada so a ɛyɛ Ruben abusuakuw de no, Ramot a ɛwɔ Gilead a ɛwɔ Gad abusuakuw asase so ne Golan a ɛwɔ Basan a ɛyɛ Manase abusuakuw no asase. 9Eyinom ne nkuropɔn a woyiyi maa Israelfo ne ahɔho a wɔne wɔn te no. Obiara a wamfi ɔboayɛ mu ankum ɔfoforo no, otumi kɔhwehwɛ guankɔbea wɔ saa nkuropɔn yi biara so. Sɛ wɔfa saa ɔkwan yi so a wɔn a wɔrehwehwɛ aweretɔ no nsa renka awudifo no nkum wɔn ansa na wɔaba ɔmanfo asennii abeyi wɔn ho ano.\nAKCB : Yosua 20


Psalmen 94 HTB - Nnwom 94 ASCB\n1Awurade, Onyankopɔn a wotɔ werɛ,\nOnyankopɔn a wotɔ werɛ, hyerɛn.\n2Sɔre, Ao wo a woyɛ asase so ɔtemmufoɔ,\ntua ahantanfoɔ ka sɛdeɛ ɛfata wɔn.\n3Ao Awurade, ɛnkɔsi da bɛn,\namumuyɛfoɔ nnye wɔn ani nkɔsi da bɛn?\nahohoahoa ahyɛ abɔnefoɔ nyinaa ma.\n5Ao Awurade, wɔdwerɛ wo nkurɔfoɔ;\nwɔhyɛ wʼagyapadeɛ so.\n6Wɔkunkumm akunafoɔ ne amanfrafoɔ;\nna wɔdi nwisiaa awu.\n7Wɔka sɛ, “Awurade nhunu,\nYakob Onyankopɔn ayi nʼani.”\n8Monhwɛ yie, mo agyimifoɔ a mowɔ nnipa no mu;\nnkwaseafoɔ, da bɛn na mobɛhunu nyansa?\n9Deɛ ɔbɔɔ aso no, ɔrente asɛm anaa?\nDeɛ ɔyɛɛ ani no, ɔrenhunu adeɛ anaa?\n10Deɛ ɔtenetene aman so no rentwe aso anaa?\nDeɛ ɔkyerɛkyerɛ onipa no nnim nyansa anaa?\n11Awurade nim onipa nsusuiɛ;\nɔnim sɛ ɛnkɔsi hwee.\n12Ao Awurade, nhyira ne onipa a wotenetene ne so,\n13Woma wɔn ɔhome firi amanehunu nna mu,\nkɔsi sɛ wɔbɛtu amena ama amumuyɛfoɔ.\n14Awurade rempo ne nkurɔfoɔ;\nna ɔrennya nʼagyapadeɛ hɔ da.\n15Atemmuo bɛgyina teneneeyɛ so bio,\nna wɔn a wɔn akoma mu teɛ nyinaa bɛdi so.\n16Hwan na ɔbɛsɔre atia amumuyɛfoɔ ama me?\nHwan na ɔbɛsɔre atia abɔnefoɔ ama me?\nanka mekɔɔ owuo kommyɛ mu ntɛm so.\n18Ɛberɛ a mekaa sɛ, “Menan rewatiri” no,\nAo Awurade, wo dɔ no sɔɔ me mu.\n19Ɛberɛ a me dadwene dɔɔso no,\n20Ɔhene a porɔeɛ ahyɛ no ma no ne wo wɔ ayɔnkofa anaa?\nWʼani gye ahennie a ɛde amanehunu ba ho anaa?\n21Awudifoɔ bɔ mu tia ateneneefoɔ\nna wɔn a wɔdi bem no, wɔbu wɔn kumfɔ.\nna me Onyankopɔn ayɛ ɔbotan a ne mu na menya ahintaeɛ.\n23Ɔbɛtua wɔn nnebɔne no so ka\nna wɔn amumuyɛ enti, wasɛe wɔn;\nAwurade yɛn Onyankopɔn bɛsɛe wɔn.\nASCB : Nnwom 94


Korintofo II 11 - Nkwa Asem (NA-TWI) | Biblica\nKorintofo II 11 - Nkwa Asem (NA-TWI)\nKorintofo II 11\nPaulo ne atoro asomafo\n1Mewɔ anidaso sɛ, sɛ meyɛ nkwaseade koraa a, mubegye me. Mepa mo kyɛw, monyɛ saa. 2 Metwe mo ho ninkunu sɛnea Onyankopɔn twe mo ho ninkunu no. Mote sɛ ɔbaabun a, mahyɛ ɔbarima baako pɛ bi a, ɔno ne Kristo no bɔ sɛ mede mo bɛma no aware. 3 Misuro sɛ wɔbɛsɛe mo adwene na mo a mode mo ho nyinaa ama Kristo no, mubegyae sɛnea Ɔwɔ no nam anifere so daadaa Hawa no. 4 Mode anigye gye obiara a ɔba mo nkyɛn bɛka Yesu foforo a ɔnyɛ nea yɛka ne ho asɛm kyerɛ mo no di; mugye honhom no ne asɛmpa a nsonoe da ɛno ne Honhom ne Asɛmpa a yɛka kyerɛ mo no ntam no di.\n5 Minnye nni sɛ mofa me sɛ meyɛ “Asomafo” no mu abomfiaa. 6 Ebia m’ano ntew de, nanso m’adwene mu abue. Ɔkwan biara so, yɛama mo ate saa asɛm yi ase.\n7 Mebɛkaa Onyankopɔn Asɛmpa no kyerɛɛ mo no, mannye mo hwee. Mebrɛɛ me ho ase sɛnea ɛbɛma mo akorɔn. Bɔne a meyɛe ne sɛ meyɛɛ saa? 8 Bere a na mereyɛ mo mu adwuma no, asafo afoforo bi na na wotua me ka. Na miwia wɔn de boa mo. 9 Bere a na mewɔ mo nkyɛn no, sɛ sika ho hia me a, na menhaw mo. Na anuanom a wɔte Makedonia no de biribiara a ɛho hia me brɛ me. Sɛnea na ɛte mmere a atwam no, saa ara nso na daakye bɛyɛ. Merenyɛ adesoa mma mo da. 10 Kristo nokwaredi a ahyɛ me ma nti, mehyɛ mo bɔ sɛ obiara rentumi nka m’ahohoahoa yi nhyɛ wɔ Helaman mu da. 11 Adɛn nti na meka saa? Efisɛ, mennɔ mo anaa? Onyankopɔn nim sɛ medɔ mo. 12 Mɛkɔ so madi dwuma a meredi no mprempren yi sɛnea ɛbɛyɛ a saa “asomafo” no rennya kwan nhoahoa wɔn ho sɛ dwuma a wodi no te sɛ yɛn dwuma a yedi no pɛ.\n13 Saa nnipa no nyɛ nokware asomafo. Wɔyɛ atoro asomafo a wɔnam twa atoro wɔ wɔn adwuma ho ma nnipa hu wɔn sɛ wɔyɛ Kristo asomafo. 14 Ɛnyɛ me nwonwa, efisɛ, ɔbonsam koraa tumi sesa ne ho ma ɔdan yɛ sɛ hann. 15 Enti ɛnyɛ nwonwa sɛ n’asomfo tumi sesa wɔn ho de daadaa nnipa sɛ wɔyɛ papa. Awiei no, wobenya wɔn nneyɛe so akatua pɛpɛɛpɛ.\nPaulo hoahoa ne ho\n16 Miti mu ka bio se: ɛnsɛ sɛ obiara susuw sɛ meyɛ ɔkwasea. Sɛ mususuw saa a, ɛnne munnye me sɛnea mubegye ɔkwasea na menam so matumi mahoahoa me ho. 17 Asɛm a mereka yi nyɛ nea Awurade pɛ sɛ meka. Meka ahohoahoa ho asɛm a, na mekasa sɛ ɔkwasea. 18 Nanso esiane sɛ nnipa bebree hoahoa wɔn ho nipasu mu nti, me nso mɛyɛ saa. 19 Mo ankasa mo ani atew nti mode anigye gye nkwaseafo. 20 Mugye obi a ɔhyɛ mo so anaa nea onya mo ho biribi anaa nea osum mo firi anaa nea ommu mo anaa nea ɔbɔ mo ani so. 21 Mefɛre sɛ megye eyi ato mu, nanso yɛn ahoɔmmerɛw na ɛma yɛyɛɛ saa. Sɛ obi tumi de biribi hoahoa ne ho a, ɛnne na mekasa sɛ ɔkwasea; me nso metumi ahoahoa me ho wɔ dekode no ho bi.\n22 Wɔyɛ Hebrifo anaa? Me nso meyɛ bi. Wɔyɛ Israelfo anaa? Me nso meyɛ bi. Wɔyɛ Abraham asefo anaa? Me nso meyɛ bi.\n23 Wɔyɛ Kristo asomfo anaa? Mekasa sɛ ɔbɔdamfo. Nanso meyɛ ɔsomfo pa sen wɔn. Mayɛ adwuma a ɛyɛ den sen wɔn; mada afiase mpɛn pii; wɔabɔ me mmaa bebree na metaa mebɛn owu nso. 24 Yudafo bɔɔ me mmaa aduasa akron ahorow anum. 25 Romafo bɔɔ me mmaa mpɛn abiɛsa na wosiw me abo pɛnkoro. Metenaa ahyɛn mu ma ɛbɔe mpɛn abiɛsa. Midii nsu ase nnɔnhwerew aduonu anan pɛn. 26 M’akwantu ahorow mu, mihyiaa nsuyiri ne akwanmukafo. Mihuu amane wɔ Yudafo ne Amanamanmufo nsam. Mihuu nkurow so amane. Mihuu wuram amane. Mihuu ɛpo so amane ne nnamfo a wɔnka nokware nsam amane. 27 Mayɛ adwuma a ɛyɛ den na ɔbrɛ wɔ mu. Mpɛn pii menna. Ɔkɔm ne sukɔm dee me. Mpɛn pii minnya aduan a ɛbɛso me nni. Minnya baabi nna anaa atade nhyɛ. 28 Bere biara na mema asafo ahorow no ho nsɛm yɛ me asɛnhia. 29 Sɛ obi yɛ mmerɛw a ɛma me nso meyɛ mmerɛw. Sɛ obi ka ɔfoforo kɔ bɔne mu a, ɛma me werɛ how.\n30 Sɛ mehoahoa me ho a, na ɛsɛ sɛ mehoahoa me ho wɔ nneɛma a ɛkyerɛ me mmerɛwyɛ no mu. 31 Awurade Yesu no, Onyankopɔn ne Agya no a ɛsɛ sɛ yɛkamfo no no nim sɛ merentwa nkontompo. 32 Bere a mewɔ Damasko no, Amrado a na ɔhyɛ ɔhene Areta ase no maa awɛmfo wɛn kurow no pon pɛe sɛ wɔkyere me. 33 Nanso wɔde me sii kɛntɛn mu twetwee me faa ɔfasu bi a apae tokuru mu de me sii fam ma miguan fii ne nsam.\nNA-TWI : Korintofo II 11


Tracts - Fante - Fear No Evil\nNnsuro Mbusu Biara\nMe pɛ dɛ mibisa hom asɛm dze hyɛ dza yɛrebɛka ho asɛm yi ase. Ehwɛ a wɔahom hã wo ho papaapa anaa ewɔ sunsum mu atseetsee na suro nhyɛ mu? Nkorɔfo pii wɔ hɔ a wɔghy hɔn ho dzi dɛ wɔtse ahomkã mu, na dɛ meyɛ Sɔfo yi, mu hu hɛ pii wɔ hɔ a wɔnntse ahomka mu. Iyi na ɔama ɔwɔ dɛ mekyerɛ hom mbrɛ ɔbra tse. Hɔn a wɔkyerɛɛw Baebor no mu kor ka kyerɛ hɛn dɛ aber a Christ a ɔyɛ hɛn nkwã bopuei no nna mbrɛana yɛahyɛ ɔbra ase a.\nSɛ wɔwo nyimpa gu wiadze yi mu a, nna wɔawo hɔn egu owu mu. Siantsir kor pɛr na ɔnam do ma wɔbaa wiadze yi mu, na ɔno nye owu. Paul nsɛmpa no ka kyerɛ hɛn dɛ yɛwɔ nhyɛ wɔ hɛn bra mu, osian owu ho suro ntsi. Mbom sɛ hom nyim a, wɔwo nyimpa to Nyankapɔn aheman mu a nna wɔawo no ato nkwã mu. Nkwã a suro biara mmfam ho na Nyankopɔn pɛ dɛ nyimpa tsena mu. ɔdɛ onnyi dɛ yɛma kwan ma ‘suro’ tseetsee hɛn akoma.\nIyi ntsi, yenhu dɛ ɔwɔ dɛ yɛtwe hɛn akoma fi atseetsee ho. Mfaso nnyi ho dɛ dza hɛnara botum ayɛ no yebebisa Nyankopɔn dɛ ɔnyɛ mma hɛn. Dza ohia nye mpaabɔ a ɔbɛma hɛn ahoɔdzen ma yɛayɛ dza noana hyɛ hɛn dɛ yɛnyɛ. Ama yɛatwe hɛn akoma efi ɔbra atseetsee na akokyer mu no, ɔwɔ dɛ yenya gyedzi wɔ Ewuradze no dɔ anohoba no mu; yenya awerɛhyɛ mu wɔ Ewuradze mu; na yɛdze hɛn akoma nyinara gye no dzi, na ɔbɛma Suro, atseetsee na ahokyer nyina etwa mu abɛsen.\nDavid dɛ, “Munnkosuro Mbusu Biara”. Jesus so dɛ, “Mma mma Ɔakoma nnya suro”. Nyankopɔn amma obiara suro sunsum. Suro yɛ abɔnsam dze. Mma yennsuro ohia osiandɛ ohia yɛ abɔnsam. Sɛ isuro a nna nnyi guedzi wɔ Nyame n’asɛm no mu. Ɔdɛ, wɔ biribiara mu no, ɔnnkɛma yeehia hwee. Yebenya apɔwmutse na hɛn kra mpo nnkehia hwee.\nSɛ ennya gyedzi a Nyankopɔn enyi nngye wo ho. Dza gyedzi nnyi mu no yɛ bɔn, osiandɛ gyedzi na ctsew hɛn ho. Adom nam gyedzi do gye hɛn nkwã. Sɛ isuro yarba a nna nnyi gyedzi wɔ Nyame n’asɛm no mu osiandɛ Nyamesɛm dɛ, “Emi nye wo Nyankopɔn no a ɔdze wo bɔn nyina kyɛ wo, na ɔma yarsa wɔ wo nyarba nyarba nyinara mu no”. Kaa dɛ yennkosuro anokum anaa bɔn a otsia hɛn, na biara nnkotum apaa hɛn efi Nyankopɔn no dɔ ho. Abɔnsam mpo nnyi tum wɔ iyi ho, gyedɛ woara nam wo pɛ do fi Ewuradze nkyɛn. Ɔnam dɛ abɔnsam dze ahonya na bɔn daadaa hɛn, ntsi sɛ eyɛ dɛm a, Baebor kyerɛ dɛ, nna nnyim Nyankopɔn anaaso ennhu no. Ntsi yehu dɛ Nyankopɔn yɛ bambɔfo ma hɛn aber biara.\nSɛ nyimpa dadaw nu a eyew ɔdɔ a ewɔ no wiadze ho nna no mu ndzɛmba nyinara, na sɛ nyimpa fofor, dɛ ɔyɛ Christ, ba a ɔsor aheman mu ndzɛmba na n’enyi gye ho. No nkɔmbɔ dzi mpo yɛ krɔnkrɔn osiandɛ ɔyɛ abɔdze fofor. Baebor dɛ, “Hwɛ! ndzɛmba adadaw nyina botwa mu na dza ɔbɛka no bɛyɛ afofor”.\nAkɔdaa David so dɛ, “Mohwehwɛɛ Ewuradze na otsei me, na oyii me fii mosuro mu”. Ebɛnadze ntsi na ema abɔnsam kwan na ɔdze suro, atseetsee na adwen nsakyer sɛe w’adwen na w’akoma? Ana ɔwɔ dɛ ɔhyɛ wo ma eyɛ dza onnyi w’adwen mu? Nyankopɔn dɛ, “Mennkɛma enya nsɔhwɛ a ɔbor wo do, na ɔbɛma afa nsɔhwɛ noara do efi ahokyer mu epuei na ayɛ dza ibotum”. Ɔdɛ yenyi adwen fiefiew akwa na yɛmfa adwendwen biara mma gyedzi na yɛngye asɛm no ndzi.\nYi wo honam akɔndɔ na onnsipi adwen akwa. Kasa na dwen Nyankopɔn n’asɛm ho. Ma ɔntsena wo mu na dɔ no. Kã ho asɛm. Fa yɛ ndwom tow. Ma ɔnyɛ w’akoma n’ahwehwɛ dze. Sɛ edze w’adwen si Christ Jesus do pi a benya asomdwee a ɔmmɔ adze da. Otsiɔdzenyi biara nnyim asomdwee. Nyankopɔn dɛ, gyedzi asɛm no atsew hɛn ho, na iyi na Jesus rekã dɛ “Mma nnsuro”.\nSe isuro ennhu nyame etumbo a, dza wɔpɛ na ebɛyɛ ama hɔn. Wɔbɛyɛ wo do ahwɛdofo na bɛyɛ hɔn akowaa nna ɔkyerɛ dɛ akɛhyɛ hɔn nhyɛ tum ase.\nSɔfo George Leon Pike Sr.\nFAN9907T • FANTE • FEAR NO EVIL


Marko Asɛmpa 8:1-38\nYesu maa nnipa 4,000 aduan (1-9)\nWɔka kyerɛɛ no sɛ ɔnyɛ sɛnkyerɛnne nkyerɛ wɔn (10-13)\nFarisifo ne Herode mmɔkaw (14-21)\nƆsaa ɔbarima bi a n’ani afura yare wɔ Betsaida (22-26)\nPetro kae sɛ Yesu ne Kristo no (27-30)\nYesu kaa ne wu ho asɛm (31-33)\nNea ɛkyerɛ sɛ obi yɛ Yesu suani ampa (34-38)\n8 Nna no mu no, ɛbae bio sɛ nnipadɔm pii baa Yesu nkyɛn, na na wonni hwee a wobedi. Enti Yesu frɛɛ asuafo no, na ɔka kyerɛɛ wɔn sɛ: 2 “Nnipadɔm yi yɛ me mmɔbɔ,+ efisɛ wɔatena me nkyɛn nnansa ni, na wonni hwee a wobedi.+ 3 Sɛ migya wɔn kwan sɛ wɔmfa kɔm nkɔ wɔn fi a, wobetwitwa ahwe wɔ kwan so; wɔn mu bi koraa nso fi akyirikyiri.” 4 Na n’asuafo no bisaa no sɛ: “Sɛnea ɛha atew ne ho yi, ɛhe na yebenya paanoo a ɛbɛso nnipa yi?” 5 Ɛnna obisaa wɔn sɛ: “Paanoo ahe na mowɔ?” Wɔkae sɛ: “Ason.”+ 6 Na ɔmaa nnipadɔm no tenatenaa fam. Afei ɔfaa paanoo ason no, na ɔdaa Onyankopɔn ase. Ɛnna obubuu mu, na ofii ase kyekyɛ maa n’asuafo no sɛ wɔnkyekyɛ, na wɔkyekyɛ maa nnipadɔm no.+ 7 Ná wɔwɔ mpataa kakra bi nso wɔ hɔ, enti ohyiraa so, na ɔka kyerɛɛ wɔn sɛ wɔnkyekyɛ ɛno nso. 8 Enti wodi mee, na bere a wɔsesaw ase mporoporowa no, ɛyɛɛ nkɛntɛn akɛse ason mama.+ 9 Ná mmarima a wɔwɔ hɔ bɛyɛ 4,000. Na ogyaa wɔn kwan. 10 Bere a owiei ara pɛ, ɔne n’asuafo no kɔtenaa ɔkorow no mu, na ɔkɔɔ Dalmanuta mpɔtam.+ 11 Ɛha na Farisifo no bae, na wofii ase ne no gyee akyinnye, na wɔka kyerɛɛ no sɛ ɔnyɛ sɛnkyerɛnne bi a efi soro nkyerɛ wɔn. Wɔyɛɛ saa de sɔɔ no hwɛe.+ 12 Eyi nti, ne werɛ howee paa, na ɔkae sɛ: “Adɛn nti na awo ntoatoaso yi+ hwehwɛ sɛnkyerɛnne?+ Nokwarem mereka akyerɛ mo sɛ, wɔremma awo ntoatoaso yi sɛnkyerɛnne biara.” 13 Ɛnna ogyaw wɔn hɔ san kɔtenaa ɔkorow no mu, na ofii hɔ kɔɔ asuogya. 14 Wɔn werɛ fii sɛ wɔbɛfa paanoo. Ná wonni hwee wɔ wɔn ho wɔ ɔkorow no mu, gye paanoo baako.+ 15 Na Yesu ka kyerɛɛ wɔn pen sɛ: “Momma mo ani nna hɔ, na monhwɛ yiye wɔ Farisifo ne Herode mmɔkaw* ho.”+ 16 Enti wofii ase kasakasae wɔ paanoo a wɔamfa no ho. 17 Bere a Yesu huu saa no, obisaa wɔn sɛ: “Adɛn nti na paanoo a moamfa nti morekasakasa? Enti nea mereka ho asɛm no, munnya nhui? Munnya ntee ase? 18 ‘Mowɔ ani, nso munhu ade, na mowɔ aso, nso monte asɛm.’ Adɛn, monkae? 19 Bere a mibubuu paanoo anum+ mu maa nnipa 5,000 no, ase mporoporowa nkɛntɛn dodow ahe na mosesawee?” Wɔka kyerɛɛ no sɛ: “Dumien.”+ 20 “Bere a mibubuu paanoo ason mu maa nnipa 4,000 no, ase mporoporowa nkɛntɛn akɛse dodow ahe na mosesawee?” Wɔka kyerɛɛ no sɛ: “Ason.”+ 21 Ɛnna obisaa wɔn sɛ: “Munnya nhuu nea ɛkyerɛ?” 22 Afei wokoduu Betsaida. Ɛha na wɔde ɔbarima bi a n’ani afura brɛɛ no, na wɔpaa no kyɛw sɛ ɔmfa ne nsa nka no.+ 23 Ɛnna osoo onifuraefo no nsa de no kɔɔ kurow no akyi. Na ɔtew ntasu guu n’ani so,+ na ɔde ne nsa guu no so bisaa no sɛ: “Ɛdɛn na wuhu?” 24 Ɔbarima no maa n’ani so, na ɔkae sɛ: “Mihu sɛ nnipa nenam hɔ, nanso wɔte sɛ nnua.” 25 Ɛnna ɔsan de ne nsa too ɔbarima no ani so, na ɔbarima no huu ade yiye. N’ani no buei, na ohuu biribiara kann. 26 Enti Yesu ma ɔkɔɔ fie, na ɔkae sɛ: “Nkɔ kurow no mu.” 27 Ɛnna Yesu ne n’asuafo no fii hɔ kɔɔ Kaesarea Filipi nkuraase. Bere a wɔnam kwan so no, ofii ase bisaa n’asuafo no sɛ: “Nkurɔfo se mene hena?”+ 28 Wɔka kyerɛɛ no sɛ: “Ebinom se Yohane Suboni,+ ebinom se Elia,+ ɛnna ebinom nso se adiyifo no mu baako.” 29 Ɛnna ɔsan bisaa wɔn sɛ: “Na mo nso ɛ, muse meyɛ hena?” Petro buaa no sɛ: “Wone Kristo no.”+ 30 Ɛnna ɔbaraa wɔn denneennen sɛ wɔnnka ne ho asɛm nnkyerɛ obiara.+ 31 Afei nso, ofii ase kyerɛkyerɛɛ wɔn sɛ, ɛsɛ sɛ onipa Ba no hu amane pii na mpanyimfo ne asɔfo mpanyin ne akyerɛwfo no po no, na wokum no,+ na ne nnansa so wasɔre.+ 32 Nokwarem no, ɔkaa saa asɛm no maa obiara tee. Na Petro de no kɔɔ nkyɛn, na ofii ase kaa n’anim.+ 33 Ɛnna Yesu dan ne ho hwɛɛ n’asuafo no, na ɔkaa Petro anim sɛ: “Fi me so, Satan! efisɛ wunnwen Onyankopɔn adwene, na mmom nnipa adwene.”+ 34 Ɛnna ɔfrɛɛ nnipakuw no ne n’asuafo no baa ne nkyɛn, na ɔka kyerɛɛ wɔn sɛ: “Sɛ obi pɛ sɛ odi m’akyi a, ɛnsɛ sɛ ɔyɛ nea ɔno ara pɛ bio. Mmom ɔmfa n’asɛndua* na onni m’akyi daa.+ 35 Na obiara a ɔpɛ sɛ ɔkora ne nkwa* so no, ebefi ne nsa, na obiara a me ne asɛmpa no nti ɔbɛhwere ne nkwa* no, ne nsa bɛka.+ 36 Na sɛ onipa nya wiase nyinaa na ɔhwere ne nkwa* a, mfaso bɛn paa na obenya?+ 37 Dɛn koraa na onipa de bɛsesa ne nkwa?*+ 38 Na obiara a ɔbɛma n’ani awu me ne me nsɛm ho wɔ saa awo ntoatoaso awaresɛefo* ne abɔnefo yi mu no, ɔno nso, sɛ onipa Ba no ba n’Agya anuonyam mu a abɔfo kronkron+ ka ne ho a, ne ho bɛyɛ onipa Ba no aniwu.”+\n^ Anaa “awo ntoatoaso a wɔafi Nyankopɔn akyi.”


Petro I 3 - Nkwa Asem (NA-TWI) | Biblica\nPetro I 3 - Nkwa Asem (NA-TWI)\n1 2 3 4 5 NA-TWI\nPetro I 3\nƆyerenom ne okununom1Saa ara nso na ɔyerenom nso ɛsɛ sɛ mobrɛ mo ho ase ma mo kununom sɛnea ɛbɛyɛ a sɛ wɔn mu bi nnye asɛm no nni a, mo suban pa no bɛtwetwe wɔn ama wɔagye asɛm no adi. 2 Ɛho nhia sɛ mobɛka biribi, efisɛ, wobehu sɛ obu ne nidi wɔ mo suban mu. 3 Mommfa nneɛma foforo bi nnkeka mo ho mma mo ho nnyɛ fɛ; sɛ ɛyɛ ɔkwan a mofa so kyekyere mo ti, anaa adwinni a mode siesie mo ho, anaa ntama a mufura. 4 Ahoɔfɛ yɛ komamutew. Ɛno na ɛyɛ ahoɔfɛ a edwo na ɛwɔ honhom a ɛyɛ dinn a ɛsɔ Onyankopɔn ani. 5 Saa kwan yi so na mmea gyidifo a wɔtenaa ase tete no a na wɔwɔ anidaso wɔ Onyankopɔn mu no nam brɛɛ wɔn ho ase maa wɔn kununom, de kyerɛɛ wɔn ahoɔfɛ. 6 Sara yɛɛ saa ara. Otiee Abraham asɛm frɛɛ no “Me wura.” Sɛ moyɛ papa na munsuro hwee a, mprempren moyɛ ne mmabea. 7 Mo okununom nso saa ara na ɛsɛ sɛ mudwen mo yerenom ho wɔ mo asetena mu. Momfa nidi mma wɔn na munhu mmerɛw a wɔyɛ na munhu sɛ wɔne mo yɛ adedifo, na biribi ansiw mo mpaebɔ kwan. Papayɛ so amanehunu8 Mo nyinaa montena ase asomdwoe mu. Munnya ɔtema mma mo ho mo ho. Monnodɔ mo ho mo ho, na monyɛ ahummɔbɔ, na mommrɛ mo ho ase. 9 Mommfa bɔne nntua bɔne so ka, na mommfa ɔyaw nso nntua ɔyaw so ka. Na mmom daa, munhyirahyira, efisɛ, ɛno nti na wɔfrɛɛ mo na moanya nhyira. 10 Efisɛ, Kyerɛwsɛm no ka se, “Obiara a ɔpɛ sɛ ɔtena ase yiye na ohu nna pa no, ɛnsɛ sɛ ɔka kasa bɔne, na ɛsɛ sɛ ogyae atorotwa. 11 Ɛsɛ sɛ ɔtew ne ho fi bɔne ho na ɔyɛ papa, na otiw asomdwoe akyi na odi akyi. 12 Efisɛ, Awurade ani wɔ atreneefo so na otie wɔn mpaebɔ na otia wɔn a wɔyɛ bɔne.” 13 Sɛ wopere sɛ wopɛ sɛ woyɛ nea ɛteɛ a, hena na ɔbɛhaw wo? 14 Na sɛ ɛba mpo sɛ woyɛ nea ɛteɛ na wuhu ho amane a, w’ani gye. Munnsuro nnipa, na mommma hwee nnhaw mo. 15 Momfa nidi mma Kristo wɔ mo koma mu, na monyɛ no mo Awurade. Bere biara a obi bebisa mo gyidi a mowɔ wɔ mo mu ho asɛm no, monkyerɛ no ase. 16 Momfa obu ne nidi mma saa mmuae no. Momma mo adwene mu nna hɔ sɛnea ɛba sɛ wɔyeyaw mo a, wɔn a wɔyeyaw mo sɛ moyɛ Kristo akyidifo no anim begu ase wɔ yeyaw a wɔyeyaw mo no ho. 17 Efisɛ, sɛ ɛyɛ Onyankopɔn pɛ sɛ mubehu amane a, eye sɛ mubehu ade trenee a moyɛe ho amane sen sɛ mobɛyɛ bɔne. 18 Efisɛ, Kristo no ankasa wu maa mo. Owuu pɛn koro maa mo bɔne ne onipa trenee ne onipa bɔne sɛnea ɛbɛma moatumi akɔ Onyankopɔn nkyɛn. Wokum no honam mu, nanso ɔsɔree honhom mu, 19 na ne honhom tebea mu no, ɔkɔkaa Asɛmpa no kyerɛɛ ahonhom a wɔda afiase no. 20 Eyinom yɛ ahonhom a na wonnye Onyankopɔn nni, enti ɔtɔɔ ne bo ase twɛn bere a na Noa resen ne hyɛn no. Wɔnam nsu no so gyee nnipa baawɔtwe nkwa. 21 Eyi kyerɛ yɛn asubɔ ho kwan; na ɛno na egye mo nkwa mpremprem no. Ɛnyɛ honam ani fi hohoro na mmom, ɛyɛ bɔ a Onyankopɔn fi adwene pa mu ahyɛ. Ɛnam Yesu Kristo wusɔre so gye mo nkwa. 22 Ɔno na ɔkɔ soro na ɔte Onyankopɔn nifa so na odi abɔfo nyinaa ne soro atumfo ne wɔn tumi so. NA-TWI : Petro I 3


Yeremia kaa ne haw (1-4)\nYehowa maa no mmuae (5-17)\n12 O Yehowa, sɛ meka m’asɛm kyerɛ wo a, wubu atɛn wɔ trenee mu.+Sɛ mede me nsɛm dan wo a, wudi ma me. Ɛnde adɛn nti na esi abɔnefo yiye?+Na adɛn nti na nkontompofo ho adwo wɔn? 2 Woadua wɔn ama wɔagye ntini. Wɔanyin asow aba. Wɔde wɔn ano bɔ wo din daa, nanso wɔn adwene* de, atwe afi wo ho koraa.+ 3 Nanso wo, Yehowa, wunim me yiye;+ wuhu me.Woahwehwɛ me koma mu, na woahu sɛ edi mu wɔ w’anim.+ Yiyi wɔn gyina nkyɛn mmaako mmaako te sɛ nguan a wɔrekokum wɔn,Na hyira wɔn so ma ɛda a wobekum wɔn no.* 4 Asaase no bɛsɛe akosi da bɛn?Na asaase biara so wura bɛhyew* akosi da bɛn?+ Wɔn a wɔte so no bɔne nti,Mmoa ne nnomaa nyinaa ayera. Na wɔka sɛ: “Ɔrenhu nea ɛbɛto yɛn.” 5 Wɔn a wɔnam fam mpo na wo ne wɔn retu mmirika a woabrɛ yi,Ɛnde ɛbɛyɛ dɛn na woatumi ne apɔnkɔ atu mmirika?+ Asomdwoe asaase so mpo na ɛyɛ wo sɛ wowɔ akokoduru yi,Ɛnde wokɔfa Yordan kwaebirentuw mu a, dɛn na wobɛyɛ? 6 W’ankasa wo nuanom, wo ara wo papa fifo mpoAtwa wo nkontompo.+ Wɔteɛm denneennen gu wo so. Sɛ wɔka nsɛm a ɛyɛ dɛ kyerɛ wo mpo a,Nnye wɔn nni. 7 “Magyaw me fi hɔ;+ mapo m’agyapade.+ Mede nea medɔ no paa no* ahyɛ n’atamfo nsa.+ 8 M’agyapade abɛyɛ sɛ kwae mu gyata wɔ me so. Wabobom agu me so. Ɛno nti metan no. 9 M’agyapade te sɛ ɔkɔre a ne ho kɔla dɔɔso;Akɔre foforo kotwa ne ho hyia ne no ko.+ Wuram mmoa nyinaa, mommra, mummehyia;Mommra mmedidi.+ 10 Nguanhwɛfo bebree asɛe me bobefuw;*+Wɔatiatia m’asaase so, me kyɛfa no.+ Wɔama m’asaase, me kyɛfa no, adan sare pradadaa. 11 Me kyɛfa no adan amamfo. Atwintwam;*Ada mpan wɔ m’anim.+ Wɔama asaase no nyinaa adan amamfo,Nanso ɛmfa obiara ho.+ 12 Asɛefo aba sare so akwan* no nyinaa so,Efisɛ Yehowa sekan resɛe ade afi asaase no ano akosi ano noho.+ Asomdwoe biara nni hɔ mma obiara.* 13 Woduaa hwiit, nanso wɔatwa nsɔe.+ Wɔabrɛ wɔn ho ayɛ adwuma, nanso wɔannya so mfaso biara. Wɔn ani bewu wɔn nnɔbae ho,Yehowa abufuhyew nti.” 14 Nea Yehowa aka ni: “Nnipa abɔnefo a wɔte bɛn me a wɔde wɔn nsa aka agyapade a mede ama me man Israel sɛ wɔmfa no nyinaa,+ meretutu wɔn ase afi wɔn asaase so,+ na Yuda fi nso, metu wɔn ase afi wɔn mu. 15 Nanso sɛ mitu wɔn ase wie a, mɛsan ahu wɔn mmɔbɔ, na masan de obiara aba n’agyapade ne n’asaase so.” 16 “Na sɛ wosua me man akwan yiye, na wɔde me din ka ntam sɛ, ‘Sɛ́ Yehowa te ase yi!’ sɛnea wɔkyerɛɛ me man ma wɔkaa Baal ntam no a, ɛnde wobenya tenabea wɔ me man mu. 17 Na sɛ wɔantie a, ɛnde me nso metutu saa ɔman no ase; metutu ase na masɛe no,” Yehowa na waka.+\n^ Anaa “wɔn koma.” Nt., “asaabo.”\n^ Anaa “hyira wɔn so ma okum da no.”\n^ Anaa “nea me kra dɔ no paa no.”\n^ Ebetumi nso akyerɛ, “Ɛredi awerɛhow.”\n^ Anaa “akwan a asɛe.”


Nnwom 34 NA-TWI - 詩 篇 34 CUVS | Biblica América Latina\nNnwom 34 NA-TWI - 詩 篇 34 CUVS\nDe kamfo Onyankopɔn papayɛ\n1Mɛda Awurade ase daa! Merennyae no kamfo da. 2 Mɛkamfo no wɔ nea wayɛ ama me no ho. Wɔn a wɔhyɛ wɔn so nyinaa ntie na wɔn ani nnye! 3 Mo ne me nkamfo Awurade kɛseyɛ; momma yɛmmom nkamfo ne din!\n4 Mefrɛɛ Awurade na ogyee me so; oyii me fii me suro mu. 5 Wɔn a wɔhyɛ wɔn so hwɛ no na wɔn ani gye; wɔrenni wɔn huammɔ. 6 Onnibie frɛ no na ogye wɔn so; ogye wɔn fi wɔn haw nyinaa mu. 7 Wɔn a wotie Awurade no, ne bɔfo wɛn wɔn, na ogye wɔn fi amane mu.\n8 W’ankasa hwɛ ye a Awurade ye. Nhyira nka wɔn a wonya guankɔbea wɔ ne mu. 9 Awurade nkurɔfo nyinaa muntie no. Wɔn a wotie no no, nya nea ehia wɔn nyinaa. 10 Agyata mpo, sɛ wonnya aduan a, ɔkɔm de wɔn; nanso wɔn a wotie Awurade no hwee nhia wɔn.\n11 Me nnamfonom nkumaa, mummetie me, na menkyerɛ mo sɛnea mobɛhyɛ Awurade anuonyam. 12 Mopɛ sɛ motena anigye mu? Mopɛ nkwa tenten ne ahotɔ? 13 Ɛnne munnyae bɔne kasa ne atoro twa. 14 Munnyae bɔne yɛ na monyɛ papa; momfa mo koma nyinaa ntiw asomdwoe akyi.\n15 Awurade hwɛ atreneefo na otie wɔn sufrɛ nso. 16 Nanso nnebɔneyɛfo de, otia wɔn; nti sɛ wowu a, ɛnkyɛ, wɔnkae wɔn. 17 Atreneefo frɛ Awurade na otie; ogye wɔn fi wɔn haw nyinaa mu.\n18 Awurade bɛn wɔn a wɔapa abaw. Ogye wɔn a wɔn anidaso asa nkwa. 19 Ɔhaw bebree to onipa pa; nanso, Awurade gye no fi ne nyinaa mu. 20 Awurade kora ne so koraa a ne dompe baako mpo remmu.\n21 Bɔne kum ɔdebɔneyɛfo. Wɔbɛtwe wɔn a wɔtan trenee aso. 22 Awurade begye ne nkurɔfo nkwa. Wɔn a woguan toa no no wɔn ho renka.\nNA-TWI : Nnwom 34


Yesu Wusɔre—Nea Ɛkyerɛ Ma Yɛn | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Marathi Mauritian Creole Maya Mazatec (Huautla) Mexican Sign Language Mixe Mongolian Moore Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Totonac Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uruund Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\nYesu Wusɔre—Nea Ɛkyerɛ Ma Yɛn\n“Wɔanyan no.”—MATEO 28:6.\nAdɛn nti na Yesu wusɔre no nte sɛ owusɔre a ɛdii n’anim bae no?\nAdanse bɛn na ɛkyerɛ sɛ wɔanyan Yesu na ɔte ase nnɛ?\nDɛn na Yesu wusɔre no kyerɛ ma wo?\n1, 2. (a) Dɛn na na Yudasom mu mpanyimfo bi pɛ sɛ wɔhu? Petro yii wɔn ano sɛn? (Hwɛ mfonini a ɛwɔ adesua yi mfiase no.) (b) Ɛyɛɛ dɛn na Petro nyaa akokoduru kasae?\nYESU wu akyi no, wɔkyeree ɔsomafo Petro kɔgyinaa Yudafo mpanyimfo bi anim. Saa mmarima yi ara na wɔbɔɔ pɔw ma wɔkum Yesu. Wɔn bo afuw denneennen efisɛ Petro asa obubuafo bi yare. Wɔbisaa Petro sɛ: “Tumi bɛn anaa hena din mu na moyɛɛ eyi?” Petro de akokoduru yii wɔn ano sɛ: “Nasareni Yesu Kristo a mobɔɔ no asɛndua mu a Onyankopɔn nyan no fii awufo mu no, ɛnam no so na ɔbarima yi ho atɔ no a ogyina mo anim ha yi.”—Asomafo Nnwuma 4:5-10.\n2 Petro koro yi ara na bere bi a atwam no ɔpoo Yesu mprɛnsa no. (Marko 14:66-72) Nanso seesei ɔgyina nyamesom akannifo yi anim a ehu ketekete sɛɛ nkaa no. Dɛn na ɛma ɔnyaa akokoduru saa? Ampa, honhom kronkron boaa Petro paa, nanso na biribi foforo nso wɔ hɔ. Na ɔnim paa sɛ Yesu anyan afi awufo mu. Dɛn na ɛma ɔnyaa ahotoso paa sɛ Yesu te ase? Adɛn nti na ɛsɛ sɛ yɛn nso yɛnya ahotoso a ɛte saa ara?\n3, 4. (a) Owusɔre bɛn na ɛsii ansa na wɔrewo Yesu asomafo no? (b) Henanom na Yesu nyan wɔn?\n3 Na asomafo no nim sɛ awufo bɛtumi atena ase bio. Wɔnnya nwoo asomafo no mpo no, Onyankopɔn de tumi hyɛɛ odiyifo Elia ne Elisa nsa ma wɔnyanee awufo. (1 Ahene 17:17-24; 2 Ahene 4:32-37) Bere bi mpo ɔbarima bi a wawu ho kaa Elisa nnompe, na ɔbarima no san baa nkwa mu. (2 Ahene 13:20, 21) Na tete Kristofo no gye saa nsɛm yi di paa sɛnea yɛn nso yɛgye di sɛ Onyankopɔn Asɛm yɛ nokware no.\nYesu nyanee nnipa bi san baa nkwa mu, na bere biara a yɛbɛkan wɔn ho asɛm no, ɛka yɛn koma paa\n4 Wɔn a wɔwuwui a Yesu nyan wɔn no nso ɛ? Bere biara a yɛbɛkan wɔn ho asɛm no, ɛka yɛn koma paa. Wo deɛ hwɛ okunafo a ne ba koro pɛ wui a Yesu nyanee no no. Hwɛ sɛnea asɛm no bɛyɛ no nwonwa! (Luka 7:11-15) Na abaayewa a Yesu nyan no no nso ɛ? Hwɛ sɛ prɛko pɛ n’awofo awerɛhow adan ahurusidi! (Luka 8:49-56) Afei hwɛ sɛ Yesu anyan Lasaro na ɔfi ɔbodan no mu reba! Nnipa a wɔgyina hɔ bɛbɔ ose papa.—Yohane 11:38-44.\nNEA ENTI A YESU WUSƆRE NO DA NSOW\n5. Adɛn nti na na Yesu wusɔre no da nsow koraa?\n5 Na asomafo no nim sɛ Yesu wusɔre no yɛ soronko koraa; owusɔre a na abɛsen kɔ biara nni hɔ a ɛte sɛ Yesu deɛ no. Wɔn a wɔdii kan nyanee wɔn no bɛtenaa ase bio sɛ nnipa, na akyiri yi wɔsan wui. Nanso Yesu deɛ wɔnyanee no sɛ honhom a ɔrentumi nwu bio. (Monkenkan Asomafo Nnwuma 13:34.) Petro kyerɛw sɛ wokum Yesu “ɔhonam mu nanso wɔma ɔtenaa ase honhom mu.” Bio nso “ɔkɔɔ ɔsoro, na ɔwɔ Onyankopɔn nsa nifa; na wɔde abɔfo ne atumfoɔ ne tumidifo ahyɛ n’ase.” (1 Petro 3:18-22) Owusɔre a na atwam nyinaa yɛ anwonwade, nanso ebiara nni hɔ a ɛte sɛ Yesu deɛ no; nokwasɛm ni, na ɛyɛ anwonwade mu anwonwade.\n6. Yesu wusɔre no kaa n’asuafo no sɛn?\n6 Yesu wusɔre no kaa asuafo no paa. Na n’atamfo susu sɛ wawu, nanso na ɔte ase. Nokwasɛm ni, na ɔyɛ honhom mu abɔde a ɔwɔ tumi a onipa biara ntumi nyɛ no hwee. Yesu wusɔre no daa no adi sɛ ɔyɛ Onyankopɔn Ba. Na asuafo no nim sɛ Yesu te ase, enti awerɛhow anaa ehu deɛ, na atu ayera koraa ma anigye ne akokoduru abɛsi ananmu. Sɛ Onyankopɔn annyan Yesu a, anka n’atirimpɔw bɛyɛ kwa na mfaso biara remma asɛmpa a asuafo no reka no so.\n7. Dɛn na Yesu reyɛ nnɛ? Nsɛm bɛn na yɛbɛtumi abisa?\n7 Ná Yesu yɛ nipa titiriw nanso seesei ɔsen saa koraa. Ɛnnɛ, ɔte ase na ɔrehwɛ ama yɛayɛ asɛnka adwuma no wɔ wiase afanan nyinaa. Ɔno ne Onyankopɔn soro Ahenni no so hene. Saa Ahenni yi na ɛrenkyɛ ɛbɛyi amumɔyɛsɛm afi asase so na adan paradise ma nnipa atena so daa. (Luka 23:43) Sɛ Onyankopɔn annyan Yesu a, anka eyi nyinaa bɛyɛ kwa. Ɛnde, dɛn paa na ɛma yɛn awerɛhyem sɛ Yesu anyan afi awufo mu? Dɛn na Yesu wusɔre no kyerɛ ma yɛn?\nSɛ Onyankopɔn annyan Yesu a, anka n’atirimpɔw bɛyɛ kwa na mfaso biara remma asɛmpa no so\nYEHOWA KYERƐƐ NE TUMI WƆ OWU SO\n8, 9. (a) Adɛn nti na Yudafo mpanyimfo no srɛe sɛ wɔnwɛn baabi a wɔde Yesu toe no? (b) Bere a mmea no kɔɔ ɔda no so no, dɛn na ɛsii?\n8 Bere a Yesu wui no, Yudafo mpanyimfo no baa Pilato nkyɛn bɛka kyerɛɛ no sɛ: “Owura, yɛakae sɛ okontomponi no kae bere a ɔte ase no sɛ, ‘Nnansa akyi no mɛsɔre.’ Enti hyɛ ma wɔmmɔ ɔda no ho ban nkosi ne nnansa so na n’asuafo no ammewia no anka ankyerɛ nkurɔfo sɛ, ‘Wanyan afi awufo mu!’ Anka eyi akyi nkontomposɛm bɛsen kan de no.” Pilato ka kyerɛɛ wɔn sɛ: “Mowɔ awɛmfo. Monkɔbɔ ho ban sɛnea munim sɛ ɛsɛ.” Saa pɛpɛɛpɛ na wɔyɛe.—Mateo 27:62-66.\n9 Bere a Yesu wui no, wɔde no too ɔda bi mu. Na ɛyɛ ɔda a wɔatwa ato abotan mu a wɔde ɔbo kɛse ato ano. Ɛkaa Yudafo mpanyimfo yi nko a, anka Yesu aka ɔda no mu. Nanso ɛnyɛ wɔn adwene ne Yehowa adwene. Nnansa akyi no, Maria Magdalene ne Maria foforo kɔɔ ɔda no so. Bere a wɔduu hɔ no, wɔhuu sɛ obi ayi ɔbo no afi hɔ, na na ɔbɔfo bi te so. Na ɔbɔfo no ka kyerɛɛ mmea no sɛ wɔnhwɛ sɛ ɔda no ano da hɔ a obiara nnim. Ɔbɔfo no kae sɛ: “Onni ha, na wɔanyan no.” (Mateo 28:1-6) Ampa, na Yesu te ase!\n10. Dɛn na Paulo kae a ɛkyerɛ sɛ Yesu anyan afi awufo mu?\n10 Nnafua 40 a ɛdi hɔ no, nsɛm a ɛsisii daa no adi pefee sɛ Yesu anyan afi awufo mu. Ɔsomafo Paulo kyerɛw Korintofo asafo no kae sɛ: “Nsɛm a edi kan a me nso minyae a mede maa mo ne sɛ yɛn bɔne nti na Kristo wui sɛnea Kyerɛwnsɛm no ka no; na wosiee no, na da a ɛto so abiɛsa no, wonyan no, sɛnea Kyerɛwnsɛm no ka no; na oyii ne ho adi kyerɛɛ Kefa ne afei dumien no. Ɛno akyi no, oyii ne ho adi kyerɛɛ anuanom bɛboro ahanum bere koro mu, na wɔn mu dodow no ara da so te ase, nanso wɔn mu binom adeda wɔ owu mu. Ɛno akyi no oyii ne ho adi kyerɛɛ Yakobo, ne afei asomafo no nyinaa; na nea etwa to koraa no, oyii ne ho adi kyerɛɛ me a mete sɛ nea ne bere anso a wɔwoo no yi.”—1 Korintofo 15:3-8.\nNNEƐMA NNAN A ƐMA YƐHU SƐ WƆNYANEE YESU\n11. Adɛn nti na yɛbɛtumi aka sɛ Yesu nyanee ‘sɛnea Kyerɛwnsɛm no kae no’?\n11 Yesu nyanee ‘sɛnea Kyerɛwnsɛm no kae no.’ Ná Onyankopɔn Asɛm aka dedaw sɛ Yesu bɛsɔre. Ɛho nhwɛso ni: Dawid kyerɛw sɛ Onyankopɔn rennyaw ne “nokwafo” wɔ adamoa mu. (Monkenkan Dwom 16:10.) Pentekoste afe 33 no, Petro kyerɛɛ mu sɛ saa “nokwafo” no ne Yesu. Ɔkae sɛ Dawid hu siei na “ɔkaa Kristo wusɔre ho asɛm sɛ wɔannyaw no Adamoa mu na ne honam nso anhu porɔwee.”—Asomafo Nnwuma 2:23-27, 31.\n12. Hefo na wɔhuu sɛ wɔanyan Yesu?\n12 Nnipa pii huu sɛ Yesu asɔre. Ɛfi da a Yesu sɔree kɔsi n’adaduanan so no, ɔyii ne ho adi kyerɛɛ nnipa bebree. Ɔyii ne ho adi kyerɛɛ n’asuafo wɔ baabi a wɔsiee no wɔ turom hɔ. Afei ɔyii ne ho adi kyerɛɛ ebinom wɔ Emaus kwan so ne mmeae afoforo. (Luka 24:13-15) Saa bere no ɔne nnipa mmaako mmaako bi kasae. Wɔn mu bi ne Petro. Bio, ɔne nnipakuw kasae. Bere bi Yesu yii ne ho adi kyerɛɛ nnipa bɛboro 500 mpo. Yɛrentumi nka sɛ nea nnipa dodow yi de wɔn ani hui no nyɛ nokware.\n13. Ɔkwan bɛn so na nsi ne ahokeka a asuafo no de dii Yesu ho adanse no daa no adi sɛ wɔgye di sɛ wɔanyan Yesu?\n13 Asuafo no de nsi ne ahokeka dii Yesu wusɔre ho adanse. Yesu ho adanse nti, nnipa sɔre tiaa asuafo no na wɔhuu amane pii; wɔkum ebinom mpo. Wo deɛ susuw asɛm yi ho: Sɛ Yesu annyan amfi awufo mu a, anka wogye di sɛ Petro de ne nkwa bɛto ne nsam adi Kristo wusɔre ho adanse akyerɛ atamfo koro no ara a wɔbɔɔ pɔw ma wɔkum Yesu no? Ná Petro ne asuafo a aka no wɔ ahotoso sɛ Yesu te ase na ɔrehwɛ asɛnka adwuma no so. Afei nso Yesu wusɔre no maa n’akyidifo nyaa awerɛhyem sɛ wɔn nso bɛnya owusɔre. Ɛho nhwɛso ne Stefano; bere a ɔrewu no, na ɔgye di paa sɛ Onyankopɔn bɛnyan no.—Asomafo Nnwuma 7:55-60.\n14. Dɛn na ɛma wogye di sɛ Yesu te ase?\n14 Yɛwɔ adanse a ɛkyerɛ sɛ Yesu redi hene nnɛ na ɔno ne Kristofo asafo no Ti. Nokware Kristosom renya nkɔso daa. Sɛ Yehowa annyan Yesu amfi awufo mu a, anka ɛbɛba saa? Sɛ Yesu annyan a, anka ebia yɛrente ne ho asɛm da. Nokwasɛm ne sɛ yɛwɔ adanse a yɛbɛtumi agyina so aka sɛ Yesu te ase na ɔrehwɛ asɛnka adwuma a yɛreyɛ wɔ wiase nyinaa no so.\nNEA YESU WUSƆRE NO KYERƐ MA YƐN\n15. Adɛn nti na Yesu wusɔre no ma yɛnya akokoduru ka asɛm no?\n15 Kristo wusɔre no ma yɛnya akokoduru ka asɛm no. Ɛfi Yesu bere so tɔnn na Onyankopɔn atamfo abɔ mmɔden sɛ wɔbɛfa akwannuasa nyinaa so agu asɛnka adwuma no. Ebi wɔ hɔ a wɔnam awaefo, ayayade, basabasayɛ, ne fɛwdi so. Ɛtɔ da nso a wɔbara asɛnka adwuma no anaa wɔkum yɛn nuanom bi mpo. Nanso Bible aka ato hɔ sɛ: “Akode biara a wɔbɛyɛ de aba wo so no renyɛ yiye.” (Yesaia 54:17) Yɛnsuro Satan apamfo no mu biara. Yesu taa yɛn akyi sɛnea ɔhyɛɛ bɔ no. (Mateo 28:20) Ɛnsɛ sɛ yɛbɔ hu efisɛ biribiara nni hɔ a atamfo bɛyɛ a ɛbɛtumi ama yɛaka yɛn ano atom!\nYesu wusɔre no ma yɛnya akokoduru ka asɛmpa no (Hwɛ nkyekyɛm 15)\n16, 17. (a) Ɔkwan bɛn so na Yesu wusɔre no da no adi sɛ ne nkyerɛkyerɛ nyinaa yɛ nokware? (b) Sɛnea Yohane 11:25 kyerɛ no, tumi bɛn na Onyankopɔn de ama Yesu?\n16 Yesu wusɔre si so dua sɛ ne nkyerɛkyerɛ nyinaa yɛ nokware. Bible ho ɔbenfo bi kyerɛw sɛ, sɛ Kristo annyan a, anka nea ɛkyerɛ ara ne sɛ Kristofo yɛ nnipa a wɔn adwenem mmuei a wɔagye atosɛm kɛse bi adi. Paulo kae sɛ, sɛ wɔannyan Yesu a, anka Kristofo gyidi ne wɔn asɛnka adwuma no yɛ kwa. Anka bere biara a yɛbɛkan Yesu ho asɛm wɔ Bible mu no, nea yɛbɛka ara ne sɛ ɔyɛ ɔbarima bi a ɔtenaa ase a ɔwɔ nyansa na ne yam ye a n’atamfo kum no. Nanso Yesu nyanee, na eyi kyerɛ sɛ ne nkyerɛkyerɛ nyinaa yɛ nokware.—Monkenkan 1 Korintofo 15:14, 15, 20.\n17 Yesu kae sɛ: “Mene owusɔre ne nkwa. Obiara a onya me mu gyidi no, sɛ owu mpo a, ɔbɛba nkwa mu.” (Yohane 11:25) Asɛm a Yesu kae yi bɛbam ɔkwan biara so. Yehowa ama Yesu tumi a ɔde bɛnyan wɔn a ɔne wɔn bɛdi ade wɔ soro ne nnipa ɔpepe pii a wɔbɛtena asase so no. Yesu afɔrebɔ ne ne wusɔre no kyerɛ sɛ owu bɛfi hɔ. Eyi hyɛ yɛn den ma yɛgyina sɔhwɛ biara ano; owu mpo a yɛnsuro!\n18. Awerɛhyem bɛn na Yesu wusɔre no ma yɛnya?\n18 Yesu wusɔre no ma yɛnya awerɛhyem sɛ wɔbɛbu nnipa atɛn wɔ Yehowa kwan so. Paulo ka kyerɛɛ mmarima ne mmea bi wɔ Atene sɛ Onyankopɔn nam “ɔbarima bi a wapaw no so bebu asase atɛn wɔ trenee mu, na wanyan no afi awufo mu de ayɛ nnyinasode ama nnipa nyinaa.” (Asomafo Nnwuma 17:31) Onyankopɔn apaw Yesu sɛ Ɔtemmufo, na yɛwɔ awerɛhyem sɛ ɔbɛbu atɛmpa efisɛ ɔdɔ yɛn.—Monkenkan Yesaia 11:2-4.\nOwusɔre ho anidaso no som bo ma yɛn, na yɛayɛ krado sɛ yɛbɛtie Yehowa wɔ biribiara mu\n19. Gyidi a yɛwɔ sɛ Kristo anyan no ka yɛn sɛn?\n19 Yɛgye di sɛ Yesu anyan, na eyi ka yɛn ma yɛyɛ Onyankopɔn apɛde. Sɛ Yesu amfa ne nkwa anto hɔ na wansɔre amfi awufo mu a, anka bɔne ne owu de yɛn bɛyɛ nkoa daa. (Romafo 5:12; 6:23) Anka anidaso biara nni hɔ; ebia anka nea yɛbɛka ara ne sɛ, ‘Momma yɛnnidi na yɛnnom, na ɔkyena na yɛawu.’ (1 Korintofo 15:32) Nanso ɛnyɛ adidi ne ɔnom na yɛdi akyi. Mmom owusɔre ho anidaso no som bo ma yɛn, na yɛayɛ krado sɛ yɛbɛtie Yehowa wɔ biribiara mu.\n20. Adɛn nti na Yesu wusɔre no da no adi sɛ Onyankopɔn wɔ tumi paa?\n20 Yesu wusɔre no da no adi sɛ Yehowa ne Otumfoɔ Pumpuni no, nea ɔtua “wɔn a wɔn ani abere rehwehwɛ no no” ka. (Hebrifo 11:6) Tumi ne nyansa a Yehowa de yɛɛ adwuma ansa na ɔrenyan Yesu no nni ano; seesei Yehowa ama Yesu nkwa a owu rentumi ntwa so da wɔ soro. Bio, Onyankopɔn daa no adi sɛ ɔbɛtumi ama ne bɔhyɛ biara abam. Yehowa hyɛɛ bɔ sɛ ‘aseni’ titiriw bi bɛba, na ɔno na ɔbɛma obiara ahu sɛ Yehowa ne Otumfoɔ Pumpuni a obiara rentumi ne no nni asi. Nanso sɛ bɔhyɛ a ɛte saa bɛbam a, ɛsɛ sɛ ‘aseni’ no wu ma wɔnyan no.—Genesis 3:15.\n21. Dɛn na owusɔre no kyerɛ ma wo?\n21 Ɛyɛ yɛn dɛ sɛ Yehowa ama yɛn anidaso sɛ awufo bɛnyan. Bible ahyɛ bɔ sɛ: “Hwɛ! Onyankopɔn ntamadan wɔ adesamma mu, na ɔne wɔn bɛtena na wɔayɛ ne man. Na Onyankopɔn ankasa ne wɔn bɛtena. Na ɔbɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.” Saa bɔhyɛ yi bɛsii ɔsomafo Yohane so, na ahyɛde a na ɛka ho ne sɛ: “Kyerɛw, efisɛ nsɛm yi wom, na ɛyɛ nokware.” Hena na ɔde adiyisɛm yi maa Yohane? Ɛfi Yesu Kristo a wɔanyan no no hɔ.—Adiyisɛm 1:1; 21:3-5.\nOwusɔre: Awufo a wɔsan de wɔn ba nkwa mu. Yehowa bɛnyan nnipa kakra bi akɔ soro sɛ honhom abɔde, na wɔne Yesu bɛdi ade. Yehowa bɛnyan nnipa ɔpepe pii abɛtena Paradise asase so


Asɔrefi a wɔansan ansi nti, wɔkaa wɔn anim (1-11)\n‘Mo de, bere aso ama mo sɛ motena adan a mode nnua asiesie mu no mu, ɛnte saa?’ (4)\n“Nea moreyɛ no, munnwen ho yiye” (5)\nMudua aba pii, nanso nnɔbae kakraa bi na mutwa (6)\nNkurɔfo no tiee Yehowa (12-15)\n1 Ɔhene Dario ahenni afe a ɛto so abien, bosome a ɛto so asia no da a edi kan no, Yehowa faa odiyifo Hagai* so+ ka kyerɛɛ Sealtiel ba Serubabel+ a ɔyɛ Yuda amrado, ne Yehosadak ba Yosua a ɔyɛ ɔsɔfo panyin no sɛ: 2 “Nea asafo Yehowa aka ni, ‘Ɔman yi ka sɛ, “Bere nnya nsoe sɛ yesi* Yehowa fi* no.”’”+ 3 Na Yehowa asɛm san faa odiyifo Hagai+ so bae sɛ: 4 “Mo de, bere aso ama mo sɛ motena adan a mode nnua asiesie mu no mu bere a ofi yi abubu, ɛnte saa?+ 5 Enti nea asafo Yehowa aka ni, ‘Nea moreyɛ no, munnwen ho yiye.* 6 Mudua aba pii, nanso nnɔbae kakraa bi na mutwa.+ Mudidi, nanso mommee. Monom, nanso ɛnso mo. Mufura ntama, nanso mo ho nyɛ mo hyew. Ɔpaani de n’akatua gu kotoku a ase nyinaa atutu ntokuru mu.’” 7 “Nea asafo Yehowa aka ni, ‘Nea moreyɛ no, munnwen ho yiye.’* 8 “‘Momforo nkɔ bepɔw so nkobu nnua mmra,+ na munsi ofi no,+ na m’ani begye ho, na ɛbɛhyɛ me anuonyam,’+ Yehowa asɛm ni.” 9 “‘Mohwɛɛ nneɛma pii kwan, nanso kakraa bi na mo nsa kae; na bere a mode baa fie no, mihuw gui.+ Adɛn ntia?’ asafo Yehowa asɛm ni. ‘Efisɛ me fi abubu, nanso mo de, obiara di akɔneaba de hwɛ ne fi yiye.+ 10 Ɛno nti, ɔsoro amma mo obosu, na asaase nso amma mo nnɔbae. 11 Na mefrɛɛ ɔpɛ fitaa baa asaase so, ne mmepɔw so, ne hwiit,* ne bobesa foforo so, ne ngo so, ne asaase so afifide so, ne onipa so, ne nyɛmmoa so, ne mo nsa ano adwuma nyinaa so.’” 12 Sealtiel ba+ Serubabel,+ ne Yehosadak+ ba Yosua a ɔyɛ ɔsɔfo panyin, ne ɔmanfo a aka no nyinaa tiee Yehowa wɔn Nyankopɔn, na wotiee odiyifo Hagai nsɛm no, efisɛ Yehowa wɔn Nyankopɔn na ɔsomaa no; na Yehowa nti, nkurɔfo no fii ase suroe. 13 Ɛnna Yehowa somafo Hagai de asɛm a Yehowa de asoma no no too ɔman no anim sɛ: “‘Meka mo ho,’+ Yehowa asɛm ni.” 14 Afei Yehowa kanyan+ Sealtiel ba Serubabel a ɔyɛ Yuda amrado+ no, ɔkanyan Yehosadak ba Yosua+ a ɔyɛ ɔsɔfo panyin no, na ɔkanyan ɔmanfo a aka no nyinaa. Na wɔbae, na wofii ase yɛɛ asafo Yehowa wɔn Nyankopɔn fi no ho adwuma.+ 15 Ná ɛyɛ Ɔhene Dario+ ahenni afe a ɛto so abien, bosome a ɛto so asia no da a ɛto so 24.\n^ Ɛkyerɛ, “Nea Wɔwoo No Afahyɛ Da.”\n^ Anaa “yɛsan si.”\n^ Anaa “momfa mo koma nsi mo akwan so.”


Yohane 8 | Intanɛt So Bible| Wiase Foforɔ Nkyerɛaseɛ\n* Tete nkyerɛwee ahorow a wɔato din Codex Sinaiticus, Codex Vaticanus, ne Sinaitic Syriac codex no ayi nkyekyɛm 53 kosi ti 8, nkyekyɛm 11 afi mu, na ɛkenkan sɛnea edi so yi (na nsonsonoe bi wɔ Hela nkyerɛwee ahorow no bi mu): 53 Enti wɔn mu biara kɔɔ ne fie. 8 Na Yesu kɔɔ Ngo Bepɔw no so. 2 Ahemadakye no, ɔsan kɔɔ asɔrefie hɔ, na nnipa no nyinaa fii ase baa ne nkyɛn, na ɔtenaa ase fii ase kyerɛkyerɛɛ wɔn. 3 Afei akyerɛwfo ne Farisifo no de ɔbea bi a wɔakyere no sɛ wasɛe aware bae, na wɔde no begyinaa wɔn mfinimfini no, 4 wɔka kyerɛɛ no sɛ: “Ɔkyerɛkyerɛfo, wɔakyere ɔbea yi sɛ ɔresɛe aware. 5 Mose de ahyɛde mae wɔ Mmara no mu sɛ yensiw ɔbea a ɔte saa abo. Ɛdɛn na wowɔ ka?” 6 Asɛm no ne sɛ na wɔreka eyi de asɔ no ahwɛ na wɔanya biribi de abɔ no sobo. Nanso Yesu bɔɔ ne mu ase na ofii ase de ne nsateaa kyerɛkyerɛw fam. 7 Bere a wɔkɔɔ so ara bisaa no no, ɔmaa ne mu so ka kyerɛɛ wɔn sɛ: “Mo mu nea ɔnyɛɛ bɔne da no, momma onni kan nto ɔbo mmɔ ɔbea no.” 8 Afei ɔbɔɔ ne mu ase bio kɔɔ so kyerɛkyerɛw fam hɔ. 9 Na wɔn a wɔtee eyi no fii adi mmiako mmiako, mpanyimfo no na edi kan, na ɛkaa ɔno nkutoo ne ɔbea a na ogyina wɔn mfinimfini no. 10 Yesu maa ne mu so ka kyerɛɛ no sɛ: “Ɔbea, wɔwɔ he? Obiara ammu wo fɔ?” 11 Ɔkae sɛ: “Owura, obiara ammu me fɔ.” Yesu kae sɛ: “Saa ara na me nso mimmu wo fɔ. Kɔ; efi nnɛ rekɔ ntena bɔne mu bio.” 12 Ɛnna Yesu ka kyerɛɛ wɔn bio sɛ: “Mene wiase hann.+ Nea odi m’akyi no rennantew sum mu da,+ mmom obenya nkwa hann.” 13 Enti Farisifo no ka kyerɛɛ no sɛ: “Wudi w’ankasa wo ho adanse; w’adanse no nyɛ nokware.” 14 Yesu bua see wɔn sɛ: “Sɛ midi m’ankasa me ho adanse mpo a, m’adanse+ no yɛ nokware, efisɛ minim baabi a mifi bae ne baabi a merekɔ.+ Mo de, munnim baabi a mifi bae ne baabi a merekɔ. 15 Mugyina nea aniwa hu so na mubu atɛn;+ me de, mimmu onipa biara atɛn koraa.+ 16 Nanso sɛ mibu atɛn a, m’atemmu yɛ nokware, efisɛ ɛnyɛ me nkutoo na mewɔ hɔ, na mmom Agya a ɔsomaa me no ka me ho.+ 17 Afei nso wɔakyerɛw wɔ mo ankasa Mmara mu sɛ, ‘Nnipa baanu adanse yɛ nokware.’+ 18 Midi me ho adanse, na Agya a ɔsomaa me no nso di me ho adanse.”+ 19 Enti wɔkɔɔ so ka kyerɛɛ no sɛ: “Ɛhe na w’Agya wɔ?” Yesu buae sɛ: “Munnim me, na saa ara nso na munnim m’Agya no.+ Sɛ munim me a, anka mubehu m’Agya no nso.”+ 20 Ɔkaa eyinom wɔ baabi a woyi ntoboa+ no bere a ɔrekyerɛkyerɛ wɔ asɔrefie hɔ no. Nanso obiara amfa ne nsa anka no,+ efisɛ na ne dɔn+ nnui. 21 Enti ɔka kyerɛɛ wɔn sɛ: “Merekɔ, na mobɛhwehwɛ+ me, nanso mubewu wɔ mo bɔne mu.+ Baabi a merekɔ no muntumi mma hɔ.” 22 Ɛnna Yudafo no fii ase kae sɛ: “Ɛnyɛ kum na ɔpɛ sɛ okum ne ho yi? Efisɛ ɔka sɛ, ‘Baabi a merekɔ no muntumi mma hɔ.’”+ 23 Enti ɔtoaa so ka kyerɛɛ wɔn sɛ: “Mufi fam; me de, mifi soro.+ Mufi wiase;+ me de, mimfi wiase.+ 24 Enti meka kyerɛɛ mo sɛ, mubewu mo bɔne mu.+ Na sɛ munnye nni sɛ mene no a, ɛnde mubewu mo bɔne mu.”+ 25 Ɛnna wofii ase bisaa no sɛ: “Wone hena?” Yesu ka kyerɛɛ wɔn sɛ: “Adɛn na me ne mo rekasa koraa? 26 Mewɔ nsɛm pii a mɛka afa mo ho na mabu ho atɛn. Nokwasɛm ni, nea ɔsomaa me no yɛ ɔnokwafo, na nea mete fii ne nkyɛn no ara na mereka wɔ wiase.”+ 27 Wɔante ase sɛ Agya no ho asɛm na na ɔreka akyerɛ wɔn. 28 Enti Yesu kae sɛ: “Sɛ munya ma onipa Ba+ no so+ a, ɛno na mubehu sɛ mene no,+ na memmɔ me tirim nyɛ biribiara;+ na sɛnea Agya no kyerɛɛ me no, ɛno ara na meka.+ 29 Na nea ɔsomaa me no ka me ho; wannyaw me nko, efisɛ meyɛ nea ɛsɔ n’ani daa.”+ 30 Bere a ɔreka nsɛm yi no, nnipa pii nyaa ne mu gyidi.+ 31 Enti Yesu toaa so ka kyerɛɛ Yudafo a na wɔagye no adi no sɛ: “Sɛ motena m’asɛm mu a,+ na moyɛ m’asuafo ampa, 32 na mubehu nokware no,+ na nokware no bɛma moade mo ho.”+ 33 Wobuaa no sɛ: “Yɛyɛ Abraham asefo+ na yɛnyɛɛ nkoa mmaa obiara da.+ Adɛn nti na woka sɛ, ‘Mobɛde mo ho’?” 34 Yesu buaa wɔn sɛ: “Nokware, nokware, mise mo sɛ, obiara a ɔyɛ bɔne no yɛ bɔne akoa.+ 35 Afei nso akoa ntena fie daa; ɔba na ɔtena hɔ daa.+ 36 Enti sɛ Ɔba no ma mode mo ho a, mobɛde mo ho ampa.+ 37 Minim sɛ moyɛ Abraham asefo; nanso mopɛ sɛ mukum me,+ efisɛ m’asɛm nnya nkɔso wɔ mo mu.+ 38 Nea mahu wɔ m’Agya+ nkyɛn no na meka;+ enti mo nso moyɛ nea moate afi mo agya hɔ.” 39 Wobua see no sɛ: “Yɛn agya ne Abraham.”+ Yesu see wɔn sɛ: “Sɛ moyɛ Abraham mma+ a, monyɛ Abraham nnwuma. 40 Nanso seesei mopɛ sɛ mukum me, onipa a maka nokware a mete fii Onyankopɔn nkyɛn akyerɛ mo no.+ Abraham anyɛ eyi.+ 41 Moyɛ mo agya no nnwuma.” Wɔka kyerɛɛ no sɛ: “Wɔanwo yɛn aguamammɔ mu; yɛwɔ Agya biako,+ Onyankopɔn.” 42 Yesu ka kyerɛɛ wɔn sɛ: “Sɛ Onyankopɔn yɛ mo Agya a, anka mobɛdɔ me,+ efisɛ Onyankopɔn hɔ na mifi a mewɔ ha yi.+ Ɛnyɛ me ara na mede me pɛ bae, na mmom Ɔno na ɔsomaa me.+ 43 Adɛn nti na munnim nea mereka no? Efisɛ muntumi ntie m’asɛm.+ 44 Mufi mo agya Ɔbonsam hɔ,+ na mopɛ sɛ moyɛ mo agya no apɛde.+ Ɔno na ɔyɛ owudifo fi mfiase,+ na wannyina nokware no mu, efisɛ nokware nni ne mu. Sɛ ɔka atosɛm a, efi n’ankasa suban, efisɛ ɔyɛ ɔtorofo ne atoro agya.+ 45 Esiane sɛ me de meka nokware nti, munnye me nni.+ 46 Mo mu hena na oyi me bɔne ho ntɛn?+ Sɛ meka nokware a, adɛn nti na munnye me nni? 47 Nea ofi Onyankopɔn no tie Onyankopɔn asɛm.+ Ɛno nti na muntie no, efisɛ mumfi Onyankopɔn.”+ 48 Yudafo no bua see no sɛ: “Sɛ yɛka sɛ woyɛ Samariani+ na wowɔ adaemone a, ɛnyɛ nokware?”+ 49 Yesu buae sɛ: “Minni adaemone, na mmom midi m’Agya no ni,+ na mo de, mobɔ me ahohora. 50 Nanso menhwehwɛ anuonyam mma me ho;+ Obi wɔ hɔ a ɔhwehwɛ na obu atɛn.+ 51 Nokware, nokware, mise mo sɛ, obiara a obedi m’asɛm so no, ɔrenhu owu koraa.”+ 52 Yudafo no ka kyerɛɛ no sɛ: “Afei paa na yɛahu sɛ wowɔ adaemone.+ Abraham wui,+ na adiyifo no nso saa ara;+ nanso woka sɛ, ‘Obiara a obedi m’asɛm so no, ɔrenka owu nhwɛ+ koraa.’ 53 Woyɛ kɛse+ sen yɛn agya Abraham a owui no anaa? Afei nso adiyifo no wuwui.+ Wuse woyɛ hena?” 54 Yesu buae sɛ: “Sɛ mehyɛ me ho anuonyam a, m’anuonyam no nyɛ hwee. Ɛyɛ m’Agya a moka sɛ ɔyɛ mo Nyankopɔn no na ɔhyɛ me anuonyam;+ 55 nanso munnim no.+ Na me de, minim no.+ Sɛ meka sɛ minnim no a, na meyɛ ɔtorofo sɛ mo. Nanso minim no na midi n’asɛm so.+ 56 Mo agya Abraham dii anidaso a na ɔwɔ sɛ obehu me da no mu ahurusi,+ na ohu dii ahurusi.”+ 57 Enti Yudafo no ka kyerɛɛ no sɛ: “Wunnii mfe aduonum mpo na woahu Abraham yi?” 58 Yesu ka kyerɛɛ wɔn sɛ: “Nokware, nokware, mise mo sɛ, ansa na Abraham reba no, na mewɔ hɔ.”+ 59 Eyi nti wɔtasee abo sɛ wɔrebɛtotow abɔ no;+ nanso Yesu de ne ho siei, na ofii asɔrefie hɔ kɔe.


أيوب 23 NAV - Hiob 23 AKCB\n1Na Hiob buae se,\n2“Nnɛ mpo, mʼanwiinwii mu da so yɛ den;\nne nsa ayɛ den, mʼapinisi nyinaa akyi.\n3Sɛ minim baabi a mehu no;\nanaasɛ metumi akɔ ne tenabea a\n4anka mɛka mʼasɛm wɔ nʼanim\nna magye akyinnye bebree.\n5Anka mɛte mmuae a ɔde bɛma me,\nna madwen nea ɔbɛka ho.\n6Ɔbɛsɔre atia me dennen ana?\nDabi, ɔremmɔ me kwaadu.\n7Ɛhɔ de, nnipa trenee betumi aka nʼasɛm wɔ nʼanim,\nna wobegye me afi me temmufo nsam afebɔɔ.\n8“Nanso sɛ mekɔ apuei fam a onni hɔ;\nsɛ mekɔ atɔe fam nso a minhu no.\n9Sɛ ɔreyɛ adwuma wɔ atifi fam a minhu no;\nsɛ ɔdan ne ho kɔ anafo fam a, mʼani nhye ne ho.\n10Nanso onim ɔkwan a menam so;\nna sɛ ɔsɔ me hwɛ a mepue sɛ sikakɔkɔɔ.\n11Madi nʼanammɔn akyi pɛɛ;\nna manantew nʼakwan so a mamman.\n12Mentwee me ho mfii mmara nsɛm a efi nʼanom no ho,\nmama asɛm a efi nʼanom ho ahia me asen me daa aduan.\n13“Nanso obiara nni hɔ ka ne ho, na hena na obetumi atia no?\nƆyɛ biribiara a ɔpɛ.\n14Ɔde ne mmaransɛm di dwuma tia me;\nɔda so kora nhyehyɛe a ɛte sɛɛ bebree.\n15Ɛno nti na mebɔ hu wɔ nʼanim;\nna sɛ midwen eyinom nyinaa ho a, misuro no.\n16Onyankopɔn ama me koma abotow;\nOtumfo ama mabɔ huboa.\n17Nanso sum no mma menka mʼano nto mu,\nsum kabii a ɛkata mʼanim no.\nAKCB : Hiob 23


1 Timoteo 1 | Intanɛt So Bible| Wiase Foforɔ Nkyerɛaseɛ\nTimoteo Nhoma a Edi Kan 1:1-20\nƆbɔɔ no kɔkɔ wɔ akyerɛkyerɛfo atorofo ho (3-11)\nWɔdom Paul (12-16)\nMmeresanten hene (17)\n‘Ko ɔko pa no’ (18-20)\n1 Me Paul a yɛn Agyenkwa Nyankopɔn ne Kristo Yesu a ɔyɛ yɛn anidaso no ayi me sɛ Kristo Yesu somafo no,+ 2 mede krataa yi rekɔma Timoteo*+ a ɔyɛ me ba paa+ wɔ gyidi no mu no: Agya Nyankopɔn ne yɛn Awurade Kristo Yesu adom ne mmɔborɔhunu ne asomdwoe nka wo. 3 Bere a merebɛkɔ Makedonia no, mesrɛɛ wo sɛ tena Efeso. Saa ara na seesei nso meresrɛ wo sɛ tena hɔ, sɛnea ɛbɛyɛ a wobɛma ebinom ate wɔn ho ase sɛ, ɛnsɛ sɛ wɔkyerɛkyerɛ nkyerɛkyerɛ foforo, 4 na ɛnsɛ sɛ wotie atosɛm+ ne abusua santen ho nsɛm. Saa nneɛma no, mfaso biara nni so.+ Nea ɛde ba ara ne akekakeka; ɛmma yennya biribiara a ɛhyɛ gyidi den mfi Onyankopɔn hɔ. 5 Nea ɛwom ne sɛ, akwankyerɛ* a mede ama yi, adwene a ɛwɔ akyi ara ne sɛ yebefi koma a emu tew, ne ahonim* pa, ne gyidi+ a nyaatwom nnim mu ada ɔdɔ adi.+ 6 Ebinom aman afi eyinom ho, enti nsɛnhunu+ na wɔkeka. 7 Wɔpɛ sɛ wɔkyerɛkyerɛ+ mmara, nanso nsɛm a wɔka no, wɔnte ase, na nea wogye gyina mu denneennen no nso, wɔnte ase. 8 Yenim sɛ, sɛ obi de Mmara no yɛ adwuma yiye* a, ɛnde na Mmara no yɛ papa. 9 Nanso ɛsɛ sɛ ɔkae sɛ, ɛnyɛ atreneefo nti na wɔhyɛ mmara, na mmom wɔhyɛ mmara ma mmaratofo+ ne atuatewfo, amumɔyɛfo ne abɔnefo, wɔn a wodi afoforo huammɔ* ne wɔn a wɔmfa nneɛma kronkron nyɛ hwee, wɔn a wokum wɔn papanom ne wɔn a wokum wɔn maamenom, awudifo, 10 aguamammɔfo,* mmarima a wɔne mmarima da, wɔn a wɔkyere nkurɔfo sie, atorofo, wɔn a wɔka ntam hunu,* ne biribi foforo biara a etia nkyerɛkyerɛ pa*+ no. 11 Anuonyam asɛmpa a efi anigye Nyankopɔn no nkyɛn a wɔde ahyɛ me nsa+ no, ɛno na saa nkyerɛkyerɛ pa no gyina so. 12 Meda yɛn Awurade Kristo Yesu a ɔhyɛɛ me den no ase, efisɛ wabu me ɔnokwafo de ɔsom adwuma bi ahyɛ me nsa.+ 13 Ɛwom, bere bi a atwam no mekekaa abususɛm, metan nkurɔfo ani, na meyɛɛ aniammɔnho.+ Nanso wohuu me mmɔbɔ, efisɛ na minnim nea mereyɛ, na gyidi a na minni nti na meyɛɛ saa. 14 Nanso yɛn Awurade adom dɔɔso boroo so, na na gyidi ne ɔdɔ a ɛwɔ Kristo Yesu mu nso ka ho. 15 Saa asɛm yi yɛ nokware, na ɛsɛ sɛ yegye tom paa. Ɛne sɛ: Kristo Yesu baa wiase sɛ ɔrebegye abɔnefo nkwa.+ Na mene ɔbɔnefo a ɔsen abɔnefo nyinaa.+ 16 Nanso, wohuu me mmɔbɔ sɛnea ɛbɛyɛ a, me a mesen abɔnefo nyinaa no, Kristo Yesu bɛfa me so ayi n’abotare nyinaa adi, na ɔde me ayɛ nhwɛso ama wɔn a wobegye no adi na wɔanya daa nkwa+ no. 17 Afei, mmeresanten Hene,+ nea ɔmporɔw,+ nea wonhu no,+ Onyankopɔn koro pɛ no,+ ɔno na nidi ne anuonyam nka no daa daa. Amen. 18 Me ba Timoteo, mede akwankyerɛ* yi rema wo, sɛnea wo ho nkɔm a wɔhyɛe no kyerɛ no, na nkɔmhyɛ no aboa wo ama woakɔ so ako ɔko pa no.+ 19 Bere a woreko ɔko pa no, kura gyidi ne ahonim pa+ mu. Ɛno na ebinom apia ato nkyɛn ama wɔn gyidi asɛe te sɛ po so hyɛn a abɔ. 20 Wɔn mu bi ne Himeneo+ ne Aleksandro, na mede wɔn ama Satan+ sɛnea ɛbɛyɛ a nteɛso bɛma wɔasua sɛ wɔrenkeka abususɛm.\n^ Ɛkyerɛ, “Nea Ɔhyɛ Onyankopɔn Anuonyam.”\n^ Nt., “sɛnea mmara hwehwɛ.”\n^ Anaa “wɔn a wonni ɔdɔ a enni huammɔ.”\n^ Anaa “wɔn a wɔka ntam a, wonni so.”\n^ Anaa “nkyerɛkyerɛ a mfaso wɔ so.”


Yesu ne nʼasuafoɔ no firii hɔ kɔɔ mpoano. Nnipadɔm fifiri Galilea, Yudea, Yerusalem, Idumea, Asubɔnten Yordan agya, Tiro ne Sidon fam nyinaa, tu dii Yesu akyi. Ɛfiri sɛ, na nʼanwanwadeɛ a ɔyɛ no atrɛ afanan nyinaa enti na ebinom pɛ sɛ wɔbɛhwɛ no. Ɔka kyerɛɛ nʼasuafoɔ no sɛ, wɔmpɛ kodoɔ bi nsi nkyɛn baabi, na sɛ nnipadɔm no kyere ne so wɔ mpoano hɔ a, watena mu akɔ. Ɛda no, na wasa nyarewa bebree. Nanso, na ayarefoɔ no ba ara na wɔreba a wɔpɛɛ sɛ wɔde wɔn nsa ka nʼatadeɛ. Ɛberɛ biara a wɔn a wɔwɔ ahonhommɔne no bi bɛhunu no no, wɔtwa hwe fam, woso biribiri, ka sɛ, “Woyɛ Onyankopɔn Ba.” Nanso, ɔbɔɔ wɔn ano sɛ, wɔnnkyerɛ onipa ko a ɔyɛ.


Si Gyinae Pa na Bɔ W’agyapade Ho Ban | Adesua\n“Munkyi bɔne, mommata papa ho.”—ROM. 12:9.\nAgyapade bɛn na Yehowa de ama yɛn?\nSɛ yɛhwɛ nea Esau de n’agyapade no yɛe a, asuade bɛn na ɛwom ma yɛn?\nYɛbɛyɛ dɛn abɔ yɛn agyapade ho ban?\n1, 2. (a) Dɛn na ɛma wusii gyinae sɛ wobɛsom Onyankopɔn? (b) Nsɛmmisa bɛn na yebesusuw ho?\nNNIPA pii asi gyinae bi a nyansa wom. Wɔasi wɔn bo sɛ wɔbɛsom Yehowa Nyankopɔn na wɔadi Yesu Kristo anammɔn akyi pɛɛ. (Mat. 16:24; 1 Pet. 2:21) Yɛahyira yɛn ho so ama Onyankopɔn na yebu eyi aniberesɛm. Ɛnyɛ kyerɛwsɛm biako anaa abien bi na ɛkaa yɛn ma yesii saa gyinae no, mmom yegyee bere suaa Onyankopɔn Asɛm yiye. Eyi hyɛɛ yɛn gyidi den, na ɛma yehuu agyapade a Yehowa ahyɛ ho bɔ no. Yehowa de agyapade yi bɛma wɔn a wɔkɔ so sua ɔne Yesu Kristo ho ade.—Yoh. 17:3; Rom. 12:2.\n2 Sɛ yɛpɛ sɛ yɛne yɛn soro Agya no nantew a, ɛsɛ sɛ yɛyɛ nea ɛsɔ n’ani. Yebesusuw nsɛmmisa yi ho wɔ adesua yi mu: Dɛn ne yɛn agyapade no? Ɛsɛ sɛ yebu no dɛn? Dɛn na yɛbɛyɛ na yɛn nsa aka agyapade no? Dɛn na ɛbɛboa yɛn na yɛasisi gyinae pa?\nDƐN NE YƐN AGYAPADE NO?\n3. Agyapade bɛn na ɛda hɔ retwɛn (a) wɔn a wɔasra wɔn no, (b) “nguan foforo” no?\n3 Kristofo kakraa bi hwɛ kwan sɛ wɔn nsa bɛka “agyapade a ɛmporɔw na efĩ nni ho na ɛnsɛe.” Eyi yɛ hokwan kɛse a wobenya ne Kristo adi ade wɔ soro. (1 Pet. 1:3, 4) Wɔn a wobenya saa agyapade no yɛ nnipa a ‘wɔasan awo’ wɔn. (Yoh. 3:1-3) Ɛnde, Yesu “nguan foforo” mpempem pii a wɔne wɔn a wɔasra wɔn no bom yɛ Onyankopɔn Ahenni asɛmpaka adwuma no nso ɛ? (Yoh. 10:16) Nguan foforo no benya agyapade a ɛbɔɔ Adam ne Hawa no. Wɔbɛtena ase daa wɔ paradise asase so, asase a amanehunu, owu, ne awerɛhow nni so. (Adi. 21:1-4) Bere a Yesu bɔ asɛndua ho no, ɔka kyerɛɛ ɔbɔnefo a na ɔwɔ ne nkyɛn no sɛ: “Nokwarem mise wo nnɛ sɛ, wobɛka me ho wɔ Paradise.”—Luka 23:43.\n4. Nhyira bɛn na ɛnnɛ mpo yɛwɔ?\n4 Ɛnnɛ mpo yenya yɛn agyapade no so mfaso. Esiane sɛ yɛwɔ “Kristo Yesu agyede” no mu gyidi nti, yɛn koma tɔ yɛn yam. Bio, yɛanya hokwan ne Onyankopɔn afa adamfo. (Rom. 3:23-25) Onyankopɔn Asɛm ma yehu nneɛma pa a yebenya daakye. Afei nso yɛwɔ anuanom wɔ wiase afanan nyinaa a wɔdodɔ wɔn ho. Biribi a ɛte saa ma yɛn ani gye paa. Nokwasɛm ni, ɛyɛ akwannya kɛse sɛ yɛyɛ Yehowa Adansefo. Ampa, yɛn ani sɔ yɛn agyapade no!\n5. Dɛn na Satan de asi n’ani so sɛ ɔbɛma Onyankopɔn nkurɔfo ayɛ? Dɛn na ɛbɛboa ma yɛagyina pintinn ako atia Satan nnɛɛdɛe?\n5 Sɛ yɛmpɛ sɛ yɛn agyapade no bɔ yɛn a, ɛsɛ sɛ yɛhwɛ yɛn anammɔntutu yiye na yɛantɔ Satan afiri mu. Efi teteete na Satan de asi n’ani so sɛ ɔbɛfa akwannuasa nyinaa so ma Onyankopɔn nkurɔfo ayɛ bɔne na wɔn agyapade no abɔ wɔn. (Num. 25:1-3, 9) Seesei a Satan nim sɛ ne bere a aka yɛ tiaa yi de, wama ne homene so paa; ɔpɛ sɛ ɔyɛ nea obetumi biara daadaa yɛn. (Monkenkan Adiyisɛm 12:12, 17.) Sɛ yebetumi “agyina pintinn ako atia Ɔbonsam nnɛɛdɛe” a, ɛsɛ sɛ daa yɛkae sɛ yɛwɔ agyapade bi a ɛsom bo paa. (Efe. 6:11) Nea ɛbɛboa yɛn ma yɛayɛ saa no, momma yɛnhwɛ asɛm bi a esii Isak abakan Esau asetenam na yensua biribi mfi mu.\n6, 7. Hena ne Esau? Akwannya bɛn na na ɛdɔ hɔ retwɛn no?\n6 Bɛyɛ mfe 4,000 ni, Rebeka woo nta. Ná wɔfrɛ biako Esau, ɛnna wɔfrɛ biako Yakob. Bere a wɔrenyin no, na ɛsono obiara su ne nea n’ani gye ho. “Ná Esau yɛ obi a onim ahayɔ a ɔpɛ wuram kɔ, na Yakob de, ɔyɛ obi a ne ho nni asɛm a ɔte ntamadan mu.” (Gen. 25:27) Nea enti a Bible ka sɛ Yakob ho nni asɛm ne sɛ na odi nokware na na okyi bɔne.\n7 Bere a Esau ne Yakob dii mfe 15 no, wɔn nana Abraham wui, nanso na Yehowa kae ɛbɔ a ɔhyɛɛ Abraham no. Akyiri yi Yehowa tĩĩ bɔhyɛ no mu kyerɛɛ Isak, na ɔkae sɛ aman nyinaa nam Abraham asefo so benya nhyira. (Monkenkan Genesis 26:3-5.) Nea na eyi kyerɛ ne sɛ ‘aseni’ a wɔaka ne ho asɛm wɔ Genesis 3:15 no befi Abraham abusua mu. Ɔno na na ɔbɛyɛ Mesia no. Ná Esau yɛ Isak ba panyin, enti ɔno na anka bɔhyɛ no bɛfa no so abam. Eyi kyerɛ sɛ anka Mesia no bɛyɛ Esau aseni. Hwɛ akwannya kɛse a na ɛda hɔ retwɛn Esau! Nanso ɔbɛkyerɛ ho anisɔ ni?\nHwɛ na agyapade a Yehowa de ama wo no amfi wo nsa\n8, 9. (a) Dɛn na Esau yɛe wɔ ne mpanyinni ho? (b) Mfe bi akyi no, dɛn na Esau hui sɛ wayɛ? Ɛbaa saa no, dɛn na ɔyɛe?\n8 Da bi, Esau kɔɔ wuram na bere a ɔbae no, ohui sɛ Yakob “renoa asɛdua.” Esau ka kyerɛɛ no sɛ: “Mesrɛ wo ma me ade kɔkɔɔ yi bi nni; yɛ ntɛm na mabrɛ!” Yakob kae sɛ: “Tɔn wo panyin ma me ansa!” Dɛn na Esau yɛe? Ɔkae sɛ: “Mpanyinni bɛyɛ me dɛn?” Hwɛ asɛm, na Esau pɛ aduan sen ne mpanyinni! Ná Yakob pɛ sɛ Esau de biribi si so de kyerɛ sɛ ampa-ne-ampa ara ɔretɔn ne panyin ama no. Enti ɔka kyerɛɛ Esau sɛ: “Ka me ntam ansa!” Esau antwentwɛn ne nan ase koraa na ɔtɔn ne panyin no. Afei “Yakob maa no paanoo ne asɛdua no bi, na odidi nomee. Na ɔsɔre kɔe. Enti Esau ammu ne panyin no.”—Gen. 25:29-34.\n9 Akyiri yi bere a Isak hui sɛ ɔrebewu no, Rebeka hwɛe sɛ Yakob nsa bɛka mpanyinni a Esau tɔn maa no no. Bere a Esau ani baa ne ho so a ohui sɛ wadi nkwaseasɛm no, ɔsrɛɛ Isak sɛ: “Papa, mesrɛ wo, hyira me nso! . . . Enti woannyaw nhyira koro bi mpo amma me?” Isak ka kyerɛɛ no sɛ wahyira Yakob awie na ɔrentumi nsesa. Esau tee saa no, ‘ɔmaa ne nne so sui denneennen.’—Gen. 27:30-38.\n10. Na Yehowa bu Esau ne Yakob dɛn, na dɛn ntia?\n10 Sɛ yɛhwɛ asɛm yi a, su bɛn na yehu wɔ Esau ho? Yehu sɛ nea na ehia no ne sɛ obedwudwo n’akɔnnɔ na ɛnyɛ nhyira a mpanyinni no bɛma wanya daakye. Na Esau mmu ne panyin no sɛ agyapade a ɛsom bo, na yɛreka a, na ɔnnɔ Onyankopɔn. Bio, Esau anhwɛ sɛnea ne gyinaesi no bɛka n’asefo. Nanso na Yakob nte saa. Na obu agyapade a abedi ne nsam no. Nhwɛso biako ne bere a n’awofo kyerɛɛ no baabi a ɔnkɔpɛ yere no. Otiee wɔn. (Gen. 27:46–28:3) Na eyi gye animia ne abotare, nanso ogyinaa mu, na Yehowa hyiraa no maa Mesia no puee n’asefo mu. Asɛm bɛn na Onyankopɔn kae a ɛma yehu sɛnea obu Esau ne Yakob? Yehowa nam odiyifo Malaki so kae sɛ: “Medɔɔ Yakob, na Esau de, metan no.”—Mal. 1:2, 3.\n11. (a) Adɛn nti na Kristofo betumi asua biribi afi Esau asɛm no mu? (b) Adɛn nti na Paulo de aguamammɔ bataa Esau asɛm no ho?\n11 Dɛn na Kristofo a wɔwɔ hɔ betumi asua afi Esau asɛm no mu? Ɔsomafo Paulo bɔɔ Kristofo kɔkɔ sɛ wɔnhwɛ yiye na “obiara anyɛ oguamammɔfo anaa obi a ommu akronkronne te sɛ Esau a ɔde hokwan a ɔwɔ sɛ abakan no sesaa aduan biako pɛ no.” (Heb. 12:16) Saa kɔkɔbɔ no fa Kristofo ho nnɛ. Ɛsɛ sɛ yebu akronkronne na ɔhonam akɔnnɔ anni yɛn so amma yɛn honhom fam agyapade ammɔ yɛn. Ɛnde, adɛn nti na Paulo de aguamammɔ bataa Esau asɛm no ho? Asɛm no ara ne sɛ, sɛ yesuasua Esau na yɛma ɔhonam akɔnnɔ di yɛn so a, ɛrenyɛ den koraa sɛ yebepia akronkronne ato nkyɛn na yɛde yɛn ho akɔhyɛ nneyɛe bɔne te sɛ aguamammɔ mu.\nSIESIE WO KOMA NNƐ\n12. (a) Ɔkwan bɛn na Satan fa so sɔ yɛn hwɛ? (b) Sɛ biribi retwetwe yɛn kɔ bɔne mu a, Bible mu asɛm bɛn na ebetumi aboa yɛn?\n12 Yehowa asomfo nhuahua bɔne; yɛhwɛ yɛn anammɔn yiye wɔ ɔbrasɛe ho. Sɛ ɛba sɛ obi sɔ yɛn hwɛ mpo a, yɛbɔ Yehowa Nyankopɔn mpae sɛ ɔmmoa yɛn na yɛanyɛ bɔne. (Mat. 6:13) Nanso bere a yɛreyere yɛn ho sɛ yebedi nokware wɔ wiase bɔne yi mu no, na Satan nso rebɔ mmɔden sɛ obeyi yɛn ahwe hɔ ma yɛne Yehowa ntam asɛe. (Efe. 6:12) Ɔbonsam ne wiase bɔne yi nyame, na onim sɛ ɔhonam akɔnnɔ tumi sum nnipa afiri. Enti watow ne mfiri apansam yɛn kwan mu. (1 Kor. 10:8, 13) Fa no sɛ woahyia tebea bi a ebetumi atwetwe wo akɔ bɔne mu. Dɛn na wobɛyɛ? Wobɛyɛ w’ade sɛ Esau na woaka sɛ: ‘Yɛ ntɛm fa ma me’? Anaa wobɛdan w’akyi akyerɛ bɔne no na waguan sɛnea Yakob ba Yosef guanee Potifar yere gyigyefo no?—Monkenkan Genesis 39:10-12.\n13. (a) Dɛn na ɛkyerɛ sɛ ɛnnɛ nnipa pii yɛ wɔn ade sɛ Yosef, na adɛn nti na yebetumi aka sɛ ebinom yɛ wɔn ade sɛ Esau? (b) Dɛn na ehia sɛ yɛyɛ na yɛamfa Esau kwan so?\n13 Yɛn nuanom mmarima ne mmea pii ahyia sɔhwɛ ahorow. Bere a ɛbaa saa no, wɔn mu pii yɛɛ wɔn ade nyansam sɛ Yosef, na ɛmaa Yehowa koma tɔɔ ne yam. (Mmeb. 27:11) Nanso afoforo yɛɛ wɔn ade te sɛ Esau; wɔammɔ wɔn honhom fam agyapade ho ban. Afe biara wɔka anuanom pii anim anaa wotu wɔn fi asafo no mu esiane nna mu ɔbrasɛe nti. Enti ehia paa sɛ yesiesie yɛn koma nnɛ na sɛ daakye biribi retwetwe yɛn akɔ bɔne mu a, yɛanwatiriw. (Dw. 78:8) Yɛbɛhwɛ nneɛma abien bi a ebetumi ahyɛ yɛn mpamden ma yɛako atia sɔhwɛ na yɛasi gyinae pa.\nSUSUW TEBEA NO HO, HYƐ WO HO DEN\nSua Onyankopɔn Asɛm fa siesie wo ho ma sɔhwɛ\n14. Nsɛmmisa bɛn na ɛbɛboa yɛn ma ‘yɛakyi bɔne, na yɛabata papa ho’?\n14 Sɛ biribi regyigye yɛn kɔ bɔne mu a, nea edi kan koraa no, ɛsɛ sɛ yesusuw nea ebefi mu aba ho. Sɛ yɛdɔ Yehowa paa a, yɛbɛyɛ biribiara de akyerɛ sɛ yɛn ani sɔ honhom fam agyapade a ɔde ama yɛn no. Sɛ yɛdɔ obi a, yɛmpɛ sɛ yɛbɛyɛ biribi a ɛbɛhaw no. Mmom yɛyere yɛn ho yɛ nea ɛbɛma n’ani agye. Enti sɛ ɔhonam akɔnnɔ retwetwe yɛn kɔ bɔne bi mu a, ɛsɛ sɛ yɛhwɛ sɛnea bɔne a ɛte saa bɛka yɛne afoforo. Ɛsɛ sɛ yebisa yɛn ho sɛ: ‘Sɛ midi m’akɔnnɔ akyi a, ɛbɛka me ne Yehowa adamfofa dɛn? Ɛbɛka m’abusua dɛn? Ɛbɛka me nuanom mmarima ne mmea a wɔwɔ asafo no mu dɛn? Me nneyɛe no bɛto afoforo hintidua?’ (Filip. 1:10) Bio nso yebetumi abisa sɛ: ‘Enti nyansa wom sɛ mede me ho bɛhyɛ nna mu ɔbrasɛe mu anya anigye ketewaa bi na akyiri yi matwa so aba yayaayaw? Mepɛ sɛ meyɛ sɛ Esau na akyiri yi metew nisu waa?’ (Heb. 12:17) Sɛ yɛto yɛn bo ase susuw nsɛmmisa yi ho a, ɛbɛboa yɛn ma ‘yɛakyi bɔne, na yɛabata papa ho.’ (Rom. 12:9) Sɛ yɛdɔ Yehowa ampa a, yɛbɛyɛ nea yebetumi biara aso yɛn agyapade mu denneennen.—Dw. 73:28.\n15. Dɛn na ɛbɛboa ma yɛahyɛ yɛn ho den na sɔhwɛ biara ansɛe yɛne Onyankopɔn ntam?\n15 Ade a ɛtɔ so abien a ɛbɛboa yɛn ma yɛagyina sɔhwɛ ano ne sɛ yɛbɛhyɛ yɛn ho den. Yehowa ama yɛn nneɛma pii a ɛhyɛ yɛn den ma yɛko tia wiase yi mu sɔhwɛ ahorow na biribiara ansɛe yɛne no ntam. Nneɛma yi mu bi ne Bible, Kristofo nhyiam, asɛnka adwuma, ne mpaebɔ. (1 Kor. 15:58) Enti bere biara a yebefi yɛn komam abɔ Yehowa mpae anaa yɛbɛyere yɛn ho ayɛ asɛnka adwuma no, na yɛrehyɛ yɛn ho den ako atia sɔhwɛ. (Monkenkan 1 Timoteo 6:12, 19.) Sɛ yebenya ahoɔden de ako atia sɔhwɛ a, ɛfa kɛse no ara gyina yɛn so. (Gal. 6:7) Wɔasi eyi so dua wɔ Mmebusɛm ti 2.\n‘YERE WO HO HWEHWƐ’\n16, 17. Dɛn na ɛbɛboa yɛn ma yɛasisi gyinae pa?\n16 Mmebusɛm ti 2 hyɛ yɛn nkuran sɛ yennya nyansa ne nhumu. Eyi bɛboa ma yɛatumi akari ahu adepa ne adebɔne, na aboa ma yɛahyɛ yɛn ho so na yɛannyae yɛn ho mu amma bɔne. Nanso sɛ yebetumi ayɛ eyi nyinaa a, egyina yɛn ankasa so. Bible ka sɛ: “Me ba, sɛ wugye me nsɛm tom na wode m’ahyɛde sie, na wowɛn w’aso ma nyansa, na wokom wo koma ma nhumu; sɛ wusu frɛ ntease na woma wo nne so frɛ nhumu; sɛ woyere wo ho hwehwɛ no sɛ dwetɛ, na wopɛ n’akyi kwan sɛ akorade a ahintaw a, ɛno na wobɛte Yehowa suro ase, na woanya Onyankopɔn ho nimdeɛ. Efisɛ Yehowa na ɔma nyansa, na n’anom na nimdeɛ ne nhumu fi.”—Mmeb. 2:1-6.\n17 Sɛ yebetumi asi gyinae pa a, gye sɛ yɛyɛ nea Mmebusɛm nhoma no ka no. Sɛ yɛma Yehowa asɛm siesie yɛn koma, sɛ yɛkɔ so bɔ mpae ma Onyankopɔn kyerɛ yɛn kwan, sɛ yɛhwehwɛ Onyankopɔn ho nimdeɛ te sɛ akorade a ahintaw a, ɛno ansa na yebetumi agyina yɛn nan so ako atia sɔhwɛ.\n18. Dɛn na woasi wo bo sɛ wobɛkɔ so ayɛ, na dɛn ntia?\n18 Sɛ obi yere ne ho hwehwɛ nimdeɛ, ntease, nhumu, ne nyansa a, Yehowa de bɛdom no. Bere a yɛrehwehwɛ na yɛde reyɛ adwuma nyinaa na yɛne Yehowa Nyankopɔn adamfofa mu reyɛ den. Na bere a yɛne Yehowa adamfofa mu reyɛ den nyinaa na ɛrehyɛ yɛn den ma yɛako atia sɔhwɛ. Sɛ yɛbɛn Yehowa na nyamesuro wɔ yɛn mu a, ɛbɛhyɛ yɛn mpamden ma yɛatwe yɛn ho afi bɔne ho koraa. (Dw. 25:14; Yak. 4:8) Sɛ yɛfa Yehowa adamfo na yɛma no kyerɛ yɛn kwan a, ɛbɛboa yɛn ma yɛakɔ so asisi gyinae pa ma Yehowa koma atɔ ne yam na yɛabɔ yɛn agyapade ho ban.


Ɔde Kɔmaa Romafo 14:1-23\nMummmu mo ho atɛn (1-12)\nMonnto obiara hintidua (13-18)\nMunni asomdwoe ne baakoyɛ akyi (19-23)\n14 Onipa a ne gyidi yɛ mmerɛw no, munnye no ntom.+ Na wɔn a mo ne wɔn adwene nhyia* no, ɛnsɛ sɛ mubu wɔn atɛn. 2 Obi wɔ gyidi a ɛma odi biribiara, nanso onipa a ɔyɛ mmerɛw no de, odi nhabamma* nko ara. 3 Onipa a odi aduan biara no, ɛnsɛ sɛ obu nea onni nnuan bi no animtiaa.+ Na onipa a onni nnuan bi no, ɛnsɛ sɛ obu onipa a odi aduan biara no animtiaa, efisɛ Onyankopɔn agye no atom. 4 Wo ne hena a wubu obi somfo atɛn?+ Sɛ obegyina oo, ɔbɛhwe ase oo, ɔno ara ne wura na ɔbɛkyerɛ.+ Nokwasɛm ne sɛ, obegyina, efisɛ Yehowa* betumi ama wagyina. 5 Obi bu da bi sɛ ɛho hia sen nna a aka no;+ ɔfoforo nso bu nna nyinaa pɛ.+ Momma obiara adwene nsi no pi. 6 Nea obu da bi sɛ ɛho hia no, ɔyɛ ma Yehowa.* Bio nso, nea odi biribi no, odi ma Yehowa,* efisɛ ɔde aseda ma Onyankopɔn.+ Na nea onni no, Yehowa* nti na onni; ne nyinaa mu no, ɔda Onyankopɔn ase.+ 7 Nea ɛwom ne sɛ, yɛn mu biara nte ase mma ne nko ara ho,+ na obiara nso nwu mma ne nko ara ho. 8 Na sɛ yɛte ase a, yɛte ase ma Yehowa,*+ na sɛ yewu nso a, yewu ma Yehowa.* Enti sɛ yɛte ase oo, sɛ yewu oo, yɛyɛ Yehowa* dea.+ 9 Nea enti a Kristo wui na ɔbaa nkwa mu bio ni: Sɛ́ ɔbɛyɛ awufo ne ateasefo nyinaa Wura.+ 10 Adɛn nti na wubu wo nua atɛn?+ Na adɛn nti na wo nso wubu wo nua animtiaa? Efisɛ yɛn nyinaa begyina Onyankopɔn atemmu agua no anim.+ 11 Na wɔakyerɛw sɛ: “‘Sɛ́ mete ase yi,+ me na nkotodwe nyinaa bɛkotow me, na tɛkrɛma nyinaa bɛpae mu akamfo Onyankopɔn,’ Yehowa* asɛm ni.”+ 12 Ɛno nti, yɛn mu biara bebu ɔno ara n’akontaa akyerɛ Onyankopɔn.+ 13 Enti mommma yemmmubu yɛn ho atɛn bio,+ na mmom munsi mo bo sɛ moremfa hintidua anaa akwanside nto onua biara anim.+ 14 Minim, na migye di Awurade Yesu mu sɛ, biribiara nni hɔ a ɛno ara de, ɛho ntew.+ Sɛ obi bu biribi sɛ ɛho ntew a, na ɛho ntew mma no. 15 Na sɛ aduan nti wo nua reteetee a, ɛnde na wonnam ɔdɔ kwan so bio.+ Mfa w’aduan nsɛe obi a Kristo awu ama no.+ 16 Enti mommma wɔnnka papa a moyɛ no ho nsɛmmɔne. 17 Efisɛ Onyankopɔn Ahenni nyɛ adidi ne ɔnom,+ na mmom ɛyɛ trenee ne asomdwoe ne anigye a ɛnam honhom kronkron so. 18 Na obiara a ɔsom* Kristo wɔ saa kwan yi so no, ɔsɔ Onyankopɔn ani, na nnipa nso gye no tom. 19 Ɛno nti, nneɛma a ɛde asomdwoe ba+ ne nneɛma a ɛma yɛhyehyɛ yɛn ho den+ no, momma yenni ɛno akyi. 20 Munnyae sɛ aduan nti mosɛe Onyankopɔn adwuma.+ Ɛwom, ade nyinaa ho tew, nanso ɛyɛ bɔne sɛ obi bedi biribi bere a ɛbɛto obi hintidua.+ 21 Ɛyɛ papa sɛ worenwe nam anaa worennom nsã* anaa worenyɛ biribiara a ɛbɛto wo nua hintidua.+ 22 Gyidi a wowɔ no, ma ɛnyɛ wo ne Onyankopɔn ntam asɛm.* Anigye ne onipa a ommu ne ho atɛn wɔ nea wasi gyinae sɛ ɔbɛyɛ ho. 23 Na sɛ n’adwenem yɛ no naa, na odi a, wadi fɔ dedaw, efisɛ ɛnyɛ gyidi na ɔde di. Nokwarem no, biribiara a ennyina gyidi so no yɛ bɔne.\n^ Ebetumi nso akyerɛ, “wɔn a wɔn adwenem yɛ wɔn naa.”\n^ Anaa “ɔyɛ akoa ma.”\n^ Anaa “ma ɛnhyɛ w’ankasa mu wɔ Onyankopɔn anim.”


Yohane 4 | Intanɛt So Bible| Wiase Foforɔ Nkyerɛaseɛ\n4 Afei bere a Awurade behui sɛ Farisifo no ate sɛ Yesu renya asuafo bebree na ɔrebɔ nnipa pii asu+ sen Yohane no— 2 ɛwom sɛ Yesu ankasa ammɔ asu na n’asuafo no na wɔbɔe— 3 ofii Yudea de n’ani kyerɛɛ Galilea bio. 4 Nanso na ɛsɛ sɛ ɔfa Samaria.+ 5 Enti okoduu Samaria kurow bi a wɔfrɛ no Sikar a ɛbɛn asase a Yakob de maa ne ba Yosef no so.+ 6 Ɛhɔ nso na na Yakob abura+ wɔ. Na Yesu a akwantu no ama wabrɛ no tenaa abura no so. Saa bere no na ɛbɛyɛ owigyinae. 7 Ɔbea bi a ofi Samaria baa hɔ sɛ ɔrebɛsaw nsu. Yesu ka kyerɛɛ no sɛ: “Ma me bi nnom.” 8 (Ná n’asuafo no kɔ kurom rekɔtɔ aduan.) 9 Ɛnna Samariani bea no see no sɛ: “Adɛn na wo a woyɛ Yudani bisa me a meyɛ Samariani bea hɔ nsu anom?” (Ná Yudafo ne Samariafo nni hwee yɛ.)+ 10 Yesu bua see no sɛ: “Sɛ wunim akyɛde+ a Onyankopɔn de ma kwa ne onii+ a ɔreka akyerɛ wo sɛ, ‘Ma me bi nnom’ no a, anka wubebisa no na wama wo nkwa nsu.”+ 11 Ɔbea no ka kyerɛɛ no sɛ: “Owura, wunni ade a wɔde saw nsu mpo, na abura no mu dɔ. Ɛnde, ɛhe na wunya nkwa nsu yi fi? 12 Woyɛ kɛse+ sen yɛn agya Yakob a ɔde abura yi maa yɛn na ɔno ankasa ne ne mma ne ne mmoa nom bi no anaa?” 13 Yesu bua see no sɛ: “Obiara a ɔnom nsu yi bi no, osukɔm bɛde no bio. 14 Nanso obiara a ɔbɛnom nsu a mede bɛma no no, osukɔm renne no da,+ na mmom nsu a mede bɛma no no bɛyɛ asuti+ wɔ ne mu a epuw kɔ daa nkwa mu.”+ 15 Ɔbea no ka kyerɛɛ no sɛ: “Owura, ma me nsu yi bi na osukɔm anne me, na mankɔ so amma ha ammɛsaw nsu.” 16 Ɔka kyerɛɛ ɔbea no sɛ: “Kɔ na kɔfrɛ wo kunu bra ha.” 17 Ɔbea no bua see no sɛ: “Minni kunu.” Yesu ka kyerɛɛ no sɛ: “Woaka no yiye sɛ, ‘Minni kunu.’ 18 Efisɛ woaware kununom baanum, na ɔbarima a wo ne no wɔ hɔ seesei no nyɛ wo kunu. Enti woaka nokware.” 19 Ɔbea no ka kyerɛɛ no sɛ: “Owura, mahu sɛ woyɛ odiyifo.+ 20 Yɛn agyanom som wɔ bepɔw yi so;+ nanso mo de, moka sɛ Yerusalem ne baabi a ɛsɛ sɛ nnipa som.”+ 21 Yesu ka kyerɛɛ no sɛ: “Ɔbea, gye me di, dɔn no reba a morensom+ Agya no wɔ bepɔw yi so anaa Yerusalem.+ 22 Mosom nea munnim;+ yɛn de, yɛsom nea yenim, efisɛ nkwagye fi Yudafo mu.+ 23 Nanso dɔn no reba, na adu, sɛ nokware asomfo bɛsom Agya no honhom+ ne nokware mu,+ na nnipa saa nso na Agya no hwehwɛ ma wɔasom no.+ 24 Onyankopɔn yɛ Honhom,+ na ɛsɛ sɛ wɔn a wɔsom no no som no honhom ne nokware mu.”+ 25 Ɔbea no ka kyerɛɛ no sɛ: “Minim sɛ Mesia+ a wɔfrɛ no Kristo+ no reba. Na sɛ onya ba a, ɔbɛka nneɛma nyinaa akyerɛ yɛn pefee.” 26 Yesu ka kyerɛɛ no sɛ: “Me a me ne wo rekasa yi, mene no.”+ 27 Saa bere no na n’asuafo no bae, na ɛyɛɛ wɔn nwonwa sɛ ɔne ɔbea rekasa. Nanso obiara anka sɛ: “Ɛdɛn na wohwehwɛ?” anaa, “Adɛn na wo ne ɔbea no rekasa?” 28 Ɛnna ɔbea no gyaw n’asuhina hɔ kɔɔ kurow no mu kɔka kyerɛɛ nnipa no sɛ: 29 “Mommra mmɛhwɛ ɔbarima bi a waka nea mayɛ nyinaa akyerɛ me. Ɛnyɛ oyi ne Kristo+ no anaa?” 30 Wofii kurow no mu baa ne nkyɛn. 31 Saa bere no nyinaa na n’asuafo no gu no so sɛ: “Rabi,+ didi.” 32 Nanso ɔka kyerɛɛ wɔn sɛ: “Mewɔ aduan bi di a munnim.” 33 Enti asuafo no bisabisaa wɔn ho sɛ: “Obi abrɛ no biribi adi anaa?” 34 Yesu ka kyerɛɛ wɔn sɛ: “M’aduan+ ne sɛ mɛyɛ nea ɔsomaa me no apɛde+ na mawie n’adwuma.+ 35 Ɛyɛ a monka sɛ aka asram anan ansa na otwabere no adu? Hwɛ! Mise mo sɛ: Momma mo ani so nhwɛ mfuw no sɛ ahoa sɛ wotwa.+ Seesei 36 nea otwa no regye akatua na ɔreboaboa aba ano ama daa nkwa+ sɛnea ɛbɛyɛ a nea ogu+ ne nea otwa ani begye.+ 37 Eyi ma asɛm no yɛ nokware sɛ, obiako yɛ ogufo na ɔfoforo nso yɛ otwafo. 38 Mesomaa mo sɛ munkotwa nea monyɛɛ ho adwuma. Ebinom ayɛ adwuma,+ na mo na moanya wɔn adwuma no so mfaso.” 39 Afei Samariafo a wofi saa kurow no mu no pii gyee no dii+ esiane asɛm a ɔbea no ka de dii adanse yi nti: “Waka nea mayɛ nyinaa akyerɛ me.”+ 40 Enti bere a Samariafo no baa ne nkyɛn no, wofii ase srɛɛ no sɛ ɔntena wɔn nkyɛn; na ɔtenaa hɔ nnanu.+ 41 Bio nso afoforo pii gyee no dii esiane nea ɔkae no nti,+ 42 na wofii ase ka kyerɛɛ ɔbea no sɛ: “Afei de, ɛnyɛ w’asɛm no nti na yegye di; na yɛn ankasa yɛate+ na yɛahu sɛ onipa yi ne wiase agyenkwa+ no ampa.” 43 Nnanu no akyi no, ofii hɔ kɔɔ Galilea.+ 44 Nanso Yesu ankasa dii adanse sɛ odiyifo nni nidi wɔ n’ankasa kurom.+ 45 Enti bere a oduu Galilea no, Galileafo no gyee no, efisɛ wɔkɔɔ afahyɛ no bi,+ na wohuu nneɛma a ɔyɛe wɔ afahyɛ no ase wɔ Yerusalem no nyinaa.+ 46 Enti ɔsan baa Kana+ a ɛwɔ Galilea, baabi a ɔdan nsu nsã no.+ Na ahenkwaa bi wɔ hɔ a ne ba yare wɔ Kapernaum.+ 47 Bere a ɔbarima no tee sɛ Yesu afi Yudea aba Galilea no, osiim kɔɔ ne nkyɛn na ofii ase srɛɛ no sɛ ɔmmɛsa ne ba no yare efisɛ na ɔreyɛ awu. 48 Ɛnna Yesu ka kyerɛɛ no sɛ: “Mo de, sɛ moanhu sɛnkyerɛnne+ ne anwonwade+ a, munnye nni da.” 49 Ahenkwaa no ka kyerɛɛ no sɛ: “Awurade, bra ansa na me ba ketewa no awu.” 50 Yesu ka kyerɛɛ no sɛ: “Sim kɔ;+ wo ba no te ase.”+ Ɔbarima no gyee asɛm a Yesu kae no dii na osiim kɔe. 51 Na bere a ɔnam kwan so rekɔ no, ne nkoa behyiaa no ka kyerɛɛ no sɛ ne ba no te nkwa mu.+ 52 Enti obisaa wɔn dɔn a ne ho yɛɛ no den. Ɛnna wɔka kyerɛɛ no sɛ: “Nnɛra dɔn a ɛto so ason* na atiridii+ no gyaee.” 53 Ɛhɔ na papa no hui sɛ ɛyɛ dɔn+ no ara na Yesu kae sɛ: “Wo ba no te ase.” Na ɔne ne fiefo nyinaa gye dii.+ 54 Eyi nso ne sɛnkyerɛnne+ a ɛto so abien a Yesu yɛe bere a ofi Yudea baa Galilea no.\n^ Bɛyɛ awia dɔnkoro.


Sɛnea na Wokum Abɔnefo; Tete No, Sɛnea na Wɔde Ataabo Di Ako | So Wunim?\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Latvian Lingala Lithuanian Luganda Luo Macedonian Malagasy Maltese Maya Moore Nepali Norwegian Nzema Ossetian Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Tswana Turkish Twi Ukrainian Umbundu Vietnamese Xhosa Yoruba Zande Zulu\nAdɛn nti na tete no, sɛ wɔrekum abɔnefo a wobubu wɔn nan mu?\nBible ka ɔkwan a wɔfaa so kum Yesu ne abɔnefo baanu wɔ dua so no ho asɛm sɛ: “Yudafo no srɛɛ Pilato sɛ ɔmma wommubu wɔn nan mu na wonyi amu no mfi hɔ.”—Yohane 19:31.\nYudafo mmara kyerɛe sɛ, sɛ wokum ɔbɔnefo na wɔde n’amu sɛn dua so a, wɔmmma amu no “nnsɛn dua so mmma ade nnkye so.” (Deuteronomium 21:22, 23) Ɛbɛyɛ sɛ bere a Romafo di Yudafo so no, sɛ Romafo no kum obi wɔ dua so a, na Yudafo no de mmara koro no ara yɛ adwuma. Enti Yudafo no srɛɛ Pilato sɛ ɔmma wommubu mmarima no nan mu sɛnea ɛbɛyɛ a wobewu ntɛm na ama wɔatumi asie wɔn ansa na owia akɔtɔ ama Homeda afi ase.\nƆkwan a na wɔtaa fa so kunkum abɔnefo ne sɛ, wɔde nnadewa bobɔ wɔn nsa ne wɔn nan mu fam dua ho. Wowie a, wɔma dua no so de si hɔ. Ɛba no saa a, dadewa no nko ara na ekura onipa no mu, enti ɛma ohu amane paa. Sɛ obetumi ahome nso a, gye sɛ ɔtwe ne mu. Nanso sɛ wobubu ne nan mu a, ɔrentumi ntwe ne mu nhome yiye, na ɛno betumi akum no. Ɛno ankum no a, mogya a entumi nni aforosian yiye nti, obetumi awu ntɛm.\nSɛn na tete no wɔde ataabo dii dwuma wɔ ɔko mu?\nAtaabo na Dawid de kum ɔbran Goliat. Ɛbɛyɛ sɛ Dawid suaa ataabo no tow bere a na ɔyɛ oguanhwɛfo no.—1 Samuel 17:40-50.\nƆdan ho mfonini bi. Asiriafo kurakura ataabo retow ahyɛ Yudafo kurow bi a wɔagye ho ban so\nTete Egyptfo ne Asiriafo yeyɛɛ ataabo ho mfonini pii. Ná ataabo yɛ aboa nhoma a wɔde ahama abien aso ha aso ha. Aboba kurukuruwa a ɛho yɛ toromtorom na na wɔde hyɛ ataabo no mu tow. Aboba no biara kɛse bɛyɛ sɛ akutu nanso emu yɛ duru kyɛn akutu. Sɛ obi retow ataabo no a, ɔma so kɔ soro paa him n’abasa kɔ ba saa ara, na wagyae ahama no biako mu, na agye hwii akɔbɔ baabi a ɔde bɛkyerɛ no pɛpɛɛpɛ.\nWɔatutu fam wɔ Mediterranea Apuei fam akohu ataabo pii a wɔde dii ako wɔ tete mmere mu. Ɛbɛyɛ sɛ na akofo a wonim ataabo tow paa no tumi tow ma aboba no kɔ ntɛm araa ma sɛ ɛnnɛ a, anka ebesian kar mpo ho. Abenfo bi ka sɛ na ataabo no tumi du akyiri te sɛ agyan. Ɛwom sɛ abenfo bi nnye ntom saa de, nanso sɛnea na etumi di awu no de, wɔn nyinaa gye tom sɛ ɛne agyan yɛ pɛ.—Atemmufo 20:16.\nSo Wunim?—May 2014


14 Yehowa toaa so ka kyerɛɛ Mose sɛ: 2 “Sɛ kwata yɛ obi a, da a wɔde no bɛba ɔsɔfo anim+ ma wakyerɛ sɛ ne ho tew no, nea wɔbɛyɛ no ho mmara+ ni. 3 Ɔsɔfo no nkɔ nsraban no akyi nkɔhwɛ kwatani no. Sɛ ɔsɔfo no hu sɛ ne ho afi+ a, 4 ɔsɔfo no mma ɔmfa nnomaa+ a wɔn ho tew abien ne kyeneduru+ ne koogyan+ ne sommɛ+ a ɔde bɛtew ne ho mmra. 5 Ɔsɔfo no mma wonkum anomaa biako wɔ kuku a mmasu wom mu.+ 6 Afei ɔmfa anomaa biako a aka no ne kyeneduru ne koogyan ne sommɛ no nyinaa mmɔ anomaa a wokum no mmasu so no mogya mu. 7 Na ɔmfa mpete+ nea ɔrebɛtew ne ho afi ne kwata ho no ho mpɛn ason.+ Afei ɔnkyerɛ sɛ ne ho tew,+ na onnyaa anomaa a aka no mma ontu nkɔ wuram.+ 8 “Ɛsɛ sɛ nea ɔrebɛtew ne ho no horo ne ntade+ na oyi ne ho nhwi nyinaa na oguare+ ma ne ho tew ansa na waba nsraban no mu. Na ɔntena ne ntamadan akyi nnanson.+ 9 Da a ɛto so ason no, onyi ne ti nhwi+ ne ne bogyesɛ ne n’ani akyi nhwi nyinaa. Asɛm no ara ne sɛ, ɛsɛ sɛ oyi ne ho nhwi nyinaa horo ne ntade na oguare, na ama ne ho atew. 10 “Na da a ɛto so awotwe+ no, ɔmfa adwennini nkumaa abien a wɔte apɔw ne oguammere+ kumaa biako a ɔte apɔw a wadi afe mmra, na ɔmfa esiam muhumuhu efa nkyem du mu abiɛsa a wɔde ngo afra ne ngo toa biako+ mmɛbɔ aduan afɔre.+ 11 Na ɔsɔfo a ɔkyerɛ sɛ onipa no ho tew no mfa nea ɔretew ne ho no ne nneɛma no nyinaa mmra Yehowa anim wɔ ahyiae ntamadan no ano. 12 Afei ɔsɔfo no mfa odwennini kumaa biako a ɔde bɛbɔ asodi afɔre+ no ne ngo no+ mmra, na onhim wɔ Yehowa anim sɛ ohim afɔre.+ 13 Onkum odwennini no wɔ baabi+ a wokum mmoa a wɔde bɔ bɔne ne ɔhyew afɔre no. Wonkum no wɔ baabi a ɛhɔ yɛ kronkron,+ efisɛ asodi afɔre yɛ ɔsɔfo no dea+ te sɛ bɔne ho afɔre no ara. Ɛyɛ akronkronne mu ade kronkron. 14 “Afei ɔsɔfo no mfa aboa a wɔde rebɛbɔ asodi afɔre no mogya no bi nyɛ nea ɔretew ne ho no asõ nifa ne ne nsa nifa kokurobeti ne ne nan nifa kokurobeti ho.+ 15 Ɔsɔfo no nhwie ngo no+ bi ngu n’ankasa nsa benkum mu. 16 Na ɔsɔfo no mfa ne nsateaa nifa mmɔ ngo a ɛwɔ ne nsa benkum mu no mu, na ɔmfa mpetepete hɔ mpɛn ason+ wɔ Yehowa anim. 17 Ɔsɔfo no mfa ngo a aka wɔ ne nsam no bi nyɛ nea ɔretew ne ho no asõ nifa ne ne nsa nifa kokurobeti ne ne nan nifa kokurobeti ho. Ɔmfa nyɛ baabi a ɔde asodi afɔre no mogya yɛe no.+ 18 Afei ɔsɔfo no nsɔn ngo a aka wɔ ne nsam no ngu nea ɔretew ne ho no mpampam, na ɔmpata+ mma no wɔ Yehowa anim. 19 “Ɔsɔfo no mmɔ bɔne ho afɔre+ no na ɔmpata mma nea ɔretew ne ho afi ne ho fĩ ho no, na ɛno akyi no onkum aboa a ɔde bɛbɔ ɔhyew afɔre no. 20 Afei ɔsɔfo no+ mmɔ ɔhyew afɔre ne aduan afɔre+ no wɔ afɔremuka no so, na ɔsɔfo no mpata mma no+ na ne ho ntew.+ 21 “Na sɛ ɔyɛ ohiani+ na ne nsa nsõ so+ a, ɔmfa odwennini kumaa biako mmra sɛ asodi afɔre ne ohim afɔre, na wɔmfa mpata mma no. Afei ɔmfa esiam muhumuhu efa nkyem du mu biako a ɔde ngo afra ne ngo toa biako mmra sɛ aduan afɔre, 22 ne mmuruburuw+ abien anaa mmorɔnoma mma abien, nea ne nsa bɛsõ so biara. Ɔde aboa biako bɛbɔ bɔne ho afɔre na ɔde biako abɔ ɔhyew afɔre. 23 Da a ɛto so awotwe no+ ɔmfa mmrɛ ɔsɔfo no wɔ ahyiae ntamadan+ no ano wɔ Yehowa anim. Ɛno na wɔde bɛtew ne ho.+ 24 “Na ɔsɔfo no mfa odwennini a ɔde bɛbɔ asodi afɔre+ no ne ngo no mmra, na onhim wɔ Yehowa anim sɛ ohim afɔre.+ 25 Na onkum odwennini a ɔde rebɛbɔ asodi afɔre no, na ɔsɔfo no mfa mogya no bi nyɛ nea ɔretew ne ho no asõ nifa ne ne nsa nifa kokurobeti ne ne nan nifa kokurobeti ho.+ 26 Afei ɔsɔfo no nhwie ngo no bi ngu n’ankasa ne nsa benkum mu.+ 27 Na ɔmfa ne nsateaa nifa mmɔ ngo a ɛwɔ ne nsa benkum mu no mu, na ɔmfa mpetepete+ hɔ mpɛn ason wɔ Yehowa anim. 28 Ɔsɔfo no mfa ngo a aka wɔ ne nsam no bi nyɛ onipa no asõ nifa ne ne nsa nifa kokurobeti ne ne nan nifa kokurobeti ho. Ɔmfa nyɛ baabi a ɔde asodi afɔre no mogya yɛe no.+ 29 Afei ɔsɔfo no nsɔn ngo a aka wɔ ne nsam no ngu nea ɔretew ne ho no mpampam,+ na ɔmpata mma no wɔ Yehowa anim. 30 “Afei ɔmfa mmuruburuw anaa mmorɔnoma a ne nsa bɛsõ so+ no mu biako mmra. 31 Nea ne nsa bɛsõ so no, ɔmfa biako mmɔ bɔne ho afɔre+ na ɔmfa biako nso mmɔ ɔhyew afɔre+ nka aduan afɔre no ho. Na ɔsɔfo no mpata+ mma nea ɔretew ne ho wɔ Yehowa anim no. 32 “Eyi ne mmara a ɛwɔ hɔ ma nea ɔyaree kwata nanso ne nsa nsõ n’ahodwirade so no.” 33 Yehowa ka kyerɛɛ Mose ne Aaron sɛ: 34 “Sɛ mudu Kanaan asase+ a mede ama mo sɛ mo agyapade+ no so na mede kwata hyɛ ofie bi mu wɔ mo asase no so a,+ 35 ofiewura no mmɛbɔ ɔsɔfo no amanneɛ sɛ, ‘Biribi te sɛ yare bɔne bi aba me fie.’ 36 Ɔsɔfo no nhyɛ mma wonyi biribiara mfi fie hɔ ansa na wabɛhwɛ ade bɔne a aba hɔ no, anyɛ saa a obebu biribiara a ɛwɔ fie hɔ sɛ ɛho ntew. Afei ɔsɔfo no bɛba abɛhwɛ fie hɔ. 37 Sɛ ɔba na ohu sɛ biribi a ɛte sɛ akokɔsrade a ani dum wɔ dan no ho ma adidi kɔ dan no mu kakra a, 38 ɔsɔfo no mfi fie hɔ nkɔ abɔnten na ɔnto fie no mu+ nnanson. 39 “Da a ɛto so ason no, ɔsɔfo no nsan nkɔ fie hɔ nkɔhwɛ.+ Sɛ ohu sɛ yare no atrɛw wɔ dan no ho a, 40 ɔsɔfo no nhyɛ mma wonyiyi+ abo a yare no ayɛ ho no, na wɔnkɔtow ngu kurow no akyi beae a ɛhɔ ntew. 41 Afei ɔnwerɛwerɛw fie no mu adan nyinaa ho na wɔnkɔtow dɔte no ngu kurow no akyi beae a ɛhɔ ntew. 42 Wowie a, wɔmfa abo foforo nhyɛ kan de no ananmu, na wɔnwɔw dɔte foforo nsra dan no ho. 43 “Sɛ woyiyi abo no, werɛwerɛw dan no ho, de dɔte sra ho wie, na yare no san ba a, 44 ɔsɔfo+ no mmra mmɛhwɛ. Sɛ ohu sɛ yare no atrɛw wɔ fie hɔ a, ɛyɛ kwata a ɛyɛ hu+ na aba fie hɔ. Ɛho ntew. 45 Afei ɔmma wonnwiriw fie mũ no nyinaa ngu, na wɔnkɔtow ɛho abo ne nnua ne dɔte nyinaa ngu kurow no akyi beae a ɛhɔ ntew.+ 46 Nanso sɛ wɔto ofie no mu+ na obi ba hɔ a, ne ho rentew kosi anwummere;+ 47 na nea ɔbɛda fie hɔ ne nea obedidi fie hɔ no nhoro ne ntade.+ 48 “Na sɛ wɔde dɔte sra dan no ho wie na ɔsɔfo no bɛhwɛ na yare no nsan mmaa ofie hɔ a, ɛnde ɔnkyerɛ sɛ ofie no ho tew, efisɛ yare no ase atu.+ 49 Nea ɛbɛyɛ na watew ofie no ho afi bɔne ho no, ɔnhwehwɛ nnomaa+ abien ne kyeneduru+ ne koogyan+ ne sommɛ. 50 Na onkum anomaa biako wɔ kuku a mmasu wom mu.+ 51 Ɛno akyi no, ɔmfa kyeneduru no ne sommɛ+ ne koogyan ne anomaa biako a aka no nyinaa mmɔ anomaa a wokum no mmasu so no mogya mu, na ɔmfa mpete+ ofie no ho mpɛn ason.+ 52 Afei ɔmfa anomaa no mogya ne mmasu no ne anomaa a aka no ne kyeneduru no ne sommɛ ne koogyan no ntew ofie no ho mfi bɔne ho. 53 Na onnyaa anomaa a aka no wɔ kurow no akyi ma ɔnkɔ wuram, na ɔmpata+ mma ofie no na ɛho ntew. 54 “Eyi ne mmara a ɛwɔ hɔ bere a kwata+ ayɛ obi ne bere a ne nhwi atutu,+ 55 bere a kwata ayɛ atade mu+ anaa aba fie bi mu, 56 bere a biribi abesi obi honam ani na ahyɛ nsu anaa ne honam atwintwam anaa asoa.+ 57 Eyi yɛ akwankyerɛ+ a ɛbɛma wɔahu ade a ɛho ntew ne nea ɛho tew. Eyi ne kwata ho mmara.”+